Wan Junaidi alu-alukan hasrat negeri ikut RUU larang tukar parti

Hasrat beberapa negeri yang mahu meminda Perlembagaan dan Undang-undang Tubuh Negeri bagi membolehkan Rang Undang-undang (RUU) Perlembagaan (Pindaan) (No 3) 2022 turut dikuatkuasakan di negeri adalah langkah yang sihat bagi memperkukuhkan demokrasi.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar yang menyambut baik hasrat itu berkata pihaknya dimaklumkan empat negeri akan meminda Perlembagaan mereka iaitu Sabah, Selangor, Pulau Pinang dan Negeri Sembilan, lapor Bernama.

Beliau berkata apabila rang undang-undang tersebut dikuatkuasakan kelak, ia tidak memaksa mana-mana negeri untuk mengikut tetapi mereka diberi kebebasan sama ada mahu mengikuti atau tidak.

“Kita di peringkat kerajaan Persekutuan tidak mengambil kuasa ini dari negeri.

“Pindaan telah dibuat kepada Jadual ke-8 Perlembagaan Persekutuan serta kemasukan Fasal 1 yang kuat kuasa peruntukan ini di peringkat negeri hanya boleh dibuat selepas mendapat perkenan Raja atau Yang Dipertua Negeri,” katanya dalam kenyataan hari ini.

Pada Khamis lepas, RUU Perlembagaan (Pindaan) (No. 3) 2022 bagi mewujudkan peruntukan larangan Ahli Dewan Rakyat bertukar parti, mendapat sokongan lebih dua pertiga ahli dewan dengan memperoleh sokongan 209 daripada 220 Ahli Parlimen.

Semalam, Menteri Besar Negeri Sembilan Datuk Seri Aminuddin Harun antara yang berkata kerajaan negeri tidak mempunyai sebarang masalah bagi meminda Undang-undang Tubuh Negeri bagi membolehkan RUU Perlembagaan (Pindaan) (No 3) 2022 berkaitan larangan Ahli Parlimen bertukar parti, dikuat kuasa.

Sementara itu, Wan Junaidi berkata beliau akan mengadakan sesi libat urus dengan semua negeri bagi menerangkan kebaikan RUU Perlembagaan (Pindaan) (No 3) 2022.

“Sekiranya pihak kerajaan negeri nampak ia adalah baik, mereka akan mengikut langkah yang sama.

“Kerjasama dari negeri-negeri dilihat membolehkan rang undang-undang berkaitan larangan wakil rakyat bertukar parti itu dapat diseragamkan dan dikuatkuasakan di peringkat negeri sebelum Pilihan Raya Umum ke-15 (PRU15),” katanya.

Sementara itu, Wan Junaidi berkata sesi libat urus bersama Ahli Dewan Negara dijangka diadakan pada bulan depan iaitu sebelum bacaan pertama dan kedua.

“Setelah mendapat kelulusan Dewan Rakyat dan Dewan Negara, RUU tersebut akan dipersembahkan kepada Yang di-Pertuan Agong di bawah Perkara 66 Perlembagaan Persekutuan untuk diperkenankan dan pewartaannya,” katanya.


Serangan Ukraine cetus kebakaran depoh minyak Donetsk

Sebuah depoh minyak di wilayah yang dikuasai Russia di timur Ukraine terbakar semalaman selepas tentera Ukraine membedil bandar Donetsk, kata ketua pentadbiran bandar itu pada Selasa (26 Julai 2022).

“Akibat serangan semalaman di daerah Budennovsky, berlaku kebakaran di gudang penyimpanan bahan api,” kata Datuk Bandar Donetsk Alexey Kulemzin dalam satu catatan di rangkaian sosial Telegram.

Tiada kemalangan jiwa akibat kebakaran itu, kata perkhidmatan kecemasan Donetsk.

Api telah dipadamkan sekitar jam 10 pagi waktu tempatan, kata Kulemzin.

Reuters tidak dapat mengesahkan laporan atau punca kebakaran.

Rakaman yang dikongsi di media sosial menunjukkan kebakaran marak berhampiran tangki minyak di landasan kereta api di depoh simpanan itu.

Donetsk ialah ibu kota kumpulan pemisah yang disokong Russia – “Republik Rakyat Donetsk” – sebuah entiti yang memisahkan diri di wilayah Donbas Ukraine, yang hanya diiktiraf oleh Russia, Syria dan Korea Utara. – Reuters


Malaysia bincang isu ceroboh ruang udara dalam mesyuarat khas ASEAN-China

Malaysia akan membawa isu insiden pencerobohan tentera udara China untuk dibincangkan semasa Mesyuarat Khas Menteri Luar ASEAN-China di China pada Isnin (7 Jun) ini.

Wisma Putra dalam satu kenyataan berkata delegasi Malaysia akan diketuai Menteri Luar Datuk Seri Hishammuddin Hussein yang akan bertemu rakan sejawatnya dari China, Wang Yi untuk meminta penjelasan berhubung insiden beberapa kapal terbang negara tanah besar itu menceroboh ruang udara negara baru-baru ini.

“Semua Menteri Luar ASEAN dan Menteri Luar Wang Yi serta Setiausaha Agung ASEAN dijangka menghadiri mesyuarat itu,” kata kenyataan Kementerian Luar.

Semasa Mesyuarat Khas itu, Menteri Luar ASEAN dan China juga akan bertukar-tukar pandangan dan meneroka kaedah serta kerjasama dalam menangani wabak COVID-19, selain isu serantau dan antarabangsa yang menjadi perhatian bersama.

Hishammuddin dijangka mengadakan mesyuarat dua hala dengan Wang Yi di samping meneroka perkongsian lebih substantif dan dinamik dalam pelbagai bidang termasuk kerjasama vaksin COVID-19, pembangunan infrastruktur, kewangan, ekonomi digital, pengeluaran makanan dan pertanian berteknologi tinggi.

Mesyuarat di Chongqing itu sempena ulang tahun ke-30 Hubungan Dialog ASEAN-China.

Pada 1 Jun lalu, Tentera Udara Diraja Malaysia (TUDM) memaklumkan pesawat pejuangnya memintas dan menghalau 16 buah pesawat Tentera Udara Republik Rakyat China (PLAAF) yang menceroboh ruang udara negara pada 31 Mei.

TUDM mengesan pesawat tentera China memasuki Zon Maritim Malaysia ZMM Wilayah Maklumat Penerbangan (FIR) Kota Kinabalu dan menghampiri ruang udara nasional.

“Penerbangan pesawat-pesawat PLAAF tersebut telah dikesan oleh Radar Pertahanan Udara TUDM daripada Pusat Pertahanan Udara (CRC 2) di Sarawak pada jam 1153H. Pesawat-pesawat tersebut telah dikesan terbang secara formasi taktikal in-trail pada jarak 60 batu nautika di antara satu sama lain.

“Formasi panjang tersebut juga telah terbang dengan paten dan haluan yang sama menggunakan satu titik laluan masuk dan keluar. Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” kata kenyataan itu.

Malaysia juga sudah mengemukakan bantahan diplomatik kepada China susulan pencerobohan ruang udara negara yang dilakukan 16 pesawat tersebut.


Jepun bantah tentera laut China belayar dekat pulau jadi rebutan

Tokyo mengemukakan bantahan rasmi kepada Beijing hari ini (4 Julai 2022) susulan tindakan kapal tentera laut China yang belayar berhampiran kepulauan yang dipertikaikan, kata seorang pegawai Jepun, menyusul laporan mengenai Russia turut menghantar kapal tentera lautnya ke kawasan itu.

Pulau kecil di Laut China Timur, yang dikenali sebagai Senkaku oleh Tokyo dan Diaoyu oleh Beijing, berada di tengah-tengah pertikaian berpanjangan antara kedua-dua negara.

Pegawai Jepun kerap membantah kehadiran kapal pengawal pantai China di perairan berhampiran pulau itu, tetapi ini adalah kali pertama sejak 2018 kapal tentera laut dikesan di sana, menurut NHK.

Pada kira-kira jam 7.44 pagi Isnin (2244 GMT Ahad), sebuah kapal frigat tentera laut China “dilihat memasuki perairan bersebelahan Jepun” di barat daya salah satu pulau yang dikuasai Tokyo, kata Kementerian Pertahanan Jepun dalam satu kenyataan.

Perairan bersempadan ialah jalur 12 batu nautika yang melangkaui perairan wilayah Jepun.

“Kami menyatakan kebimbangan yang mendalam dan mengemukakan bantahan kepada pihak China melalui saluran diplomatik, dan menggesa mereka untuk mencegah kejadian serupa berulang,” kata Timbalan Ketua Setiausaha Kabinet Seiji Kihara kepada pemberita.

Pulau-pulau kecil “adalah wilayah Jepun dari sudut pandangan sejarah dan undang-undang antarabangsa,” tambahnya.

Secara berasingan, sebuah kapal tentera laut Russia turut dikesan di perairan bersebelahan pulau yang menjadi pertikaian pada pagi Isnin, NHK, Jiji Press dan media Jepun lain melaporkan, memetik sumber Kementerian Pertahanan.

Pada Mei lalu, jet pejuang China dan Russia melakukan penerbangan bersama berhampiran negara Asia Timur itu ketika pemimpin blok Quad – Jepun, Amerika Syarikat, Australia dan India – bertemu di Tokyo.

Walaupun pesawat itu tidak melanggar ruang udara wilayah, Jepun berkata tindakan itu adalah “provokatif” memandangkan masanya bertepatan dengan sidang kemuncak para pemimpin.

Beijing berkata penerbangan itu adalah sebahagian daripada “rancangan kerjasama ketenteraan tahunan China dan Russia”. — AFP


Ismail Sabri ‘poster boy’ BN PRU-15, bukan Zahid yang ada kes mahkamah

Memang wajar Datuk Seri Ismail Sabri Yaakob diangkat menjadi ‘poster boy’ Barisan Nasional (BN) dalam Pilihan Raya Umum Ke-15 (PRU-15), ketika Presiden UMNO Datuk Seri Ahmad Zahid Hamidi, berdepan pelbagai tuduhan jenayah, termasuk rasuah.

Seperti juga ketika Pilihan Raya Negeri (PRN) Johor, 12 Mac lalu, Menteri Besar (MB) Datuk Hasni Mohammad menjadi ‘poster boy’ kerana peranan terbaiknya dalam pentadbiran negeri, hingga BN mencapai kemenangan besar.

Bagaimanapun, Hasni tidak diangkat semula menjadi MB, sebaliknya Sultan Johor Sultan Ibrahim Sultan Iskandar meletakkan kepercayaan kepada anak muda berusia 43 tahun, Datuk Onn Hafiz Ghazi, menggalas tanggungjawab sebagai MB.

Isu Ismail Sabri yang juga Perdana Menteri menjadi ‘poster boy’ BN bagi menghadapi PRU-15 dibangkitkan wakil Puteri UMNO Pahang, Salmiah Ab Rahman yang melihat Naib Presiden UMNO itu calon sesuai untuk ditampilkan sebagai watak utama BN.

“Poster boy memainkan peranan yang penting dalam kemenangan dalam pilih. Poster boy memainkan peranan yang penting dalam kemenangan dalam pilihan raya akan datang.

“Justeru, kita harus menyokong Ismail Sabri bagi mengekalkannya sebagai Perdana Menteri selepas PRU-15 nanti,” katanya memetik laporan UtusanTV hari ini.

Beliau berkata demikian selepas berbahas sempena Perhimpunan Agung Puteri UMNO, hari ini.

Sebelum ini, Zahid yang juga Pengerusi BN berkata gabungan itu belum memutuskan siapa yang akan menjadi ‘poster boy’ untuk PRU-15.

Terdahulu, desakan semakin kuat, khususnya ketika Perhimpunan Agung UMNO (PAU) bermula semalam, supaya Perdana Menteri membubarkan segera Parlimen bagi membolehkan PRU-15 diadakan.

Ini setelah BN dan UMNO begitu yakin akan memperoleh sokongan rakyat susulan kemenangan di beberapa Pilihan Raya Kecil dan PRN.

Terbaharu pada PRN Johor baru-baru ini, BN mencapai kemenangan besar dengan memenangi 40 daripada 56 kerusi Dewan Undangan Negeri (DUN) yang dipertandingkan.


DDNK kena gantung lesen oleh SC

Lesen wakil Perkhidmatan Pasaran Modal milik Pengarah Eksekutif dan Pengurus Dana Inter-Pacific Asset Management Sdn Bhd (IPAM), Datuk Nazri Khan Adam Khan digantung untuk tempoh enam bulan, berkuat kuasa sejak 6 Oktober 2022.

Jurulatih saham yang terkenal dengan tagline ‘Tak Handsome Tak Apa Janji Kaya’ itu digantung lesennya oleh Suruhanjaya Sekuriti Malaysia (SC) kerana pelanggaran pentadbiran dan bukan melibatkan pengurusan dana, kata pengurusan IPAM.

IPAM berkata, pihaknya mempunyai rekod prestasi yang kukuh dalam dana unit amanah dan pengurusan portfolio sejak lebih 30 tahun lalu dengan dikawal peraturan dan kawal selia ketat yang ditentukan SC.

“Yakinlah bahawa pelaburan anda diuruskan dengan selamat dan dikendalikan secara profesional oleh pasukan profesional pelaburan kami yang berkelayakan tinggi di IPAM.

“Ini adalah komitmen dan keutamaan kami untuk menguruskan pelaburan anda dengan bijak dan mencapai matlamat idaman anda,” katanya dalam satu kenyataan.

Pelabur boleh menghubungi bahagian perkhidmatan pelanggan di talian 03-2117 1888 atau emel [email protected] untuk sebarang pertanyaan.


Ketidakpatuhan protokol kesihatan dorong lonjakan Covid-19, kata pakar

Indonesia menyaksikan lonjakan kedua pandemik Covid-19, seiring dengan usaha pemerintah republik itu melaksanakan program vaksinasi secara besar-besaran.

Wacana umum juga menghubungkaitkan kedua-duanya dengan menyalahkan program vaksinasi sebagai punca berlakunya lonjakan kes baharu di seluruh negara itu setiap hari.

Bagaimanapun, pakar berkaitan penyakit berjangkit itu membantah dakwaan mengatakan program vaksinasi peringkat nasional perlahan atau tidak berkesan.

Anggota sukarelawan Kumpulan Relawan Covid-19, Dr Muhammad Fajri Addai, berkata lonjakan kes Covid-19 yang melebihi 54,000 pada Rabu disebabkan oleh faktor lain.

“Lonjakan mendadak kes Covid-19 bukan kerana program vaksinasi perlahan atau tidak berkesan, tetapi disebabkan tingkah laku manusia,” tulis beliau dalam akaun Instagramnya yang dipetik Bisnis.com.

Beliau menegaskan vaksin itu sendiri tidak menjadikan penerimanya kebal terhadap virus Covid-19.

“Langkah orang ramai mempraktikkan protokol kesihatan yang tepat, adalah sama penting dengan usaha pemerintah untuk mengesan, menguji dan menangani kes-kes Covid-19.

“Vaksin masih dapat mencegah peningkatan kes lain jika ruang lingkup vaksinasi tetap rendah seperti sekarang. Untuk mengawal kembali pandemik, vaksinasi perlu dipercepat.

“Serentak itu juga orang ramai mesti menerapkan protokol kesihatan yang lebih ketat, sementara pemerintah mempromosikan 3T yang lebih baik iaitu pengujian, penelusuran, dan perawatan,” katanya.

Republik Indonesia semalam melaporkan 54,517 kes baharu jangkitan Covid-19 dalam tempoh 24 jam dan 991 kematian menjadikan keseluruhan kes di negara ke empat paling ramai penduduk di dunia itu lebih 2.6 juta, manakala lebih 69,000 rakyatnya meninggal dunia.

Pada awalnya lonjakan itu dikatakan hasil pergerakan orang ramai pada akhir Ramadan lalu – ketika ramai yang mengabaikan larangan perjalanan untuk pulang ke kampung halaman, ketiadaan dasar kesihatan yang kohesif ditambah dengan amaran yang mengelirukan, penswastaan ujian dan penelusuran yang tidak berkesan

Walaupun perjalanan dihadkan di lapangan terbang domestik dan terminal feri mulai 22 April hingga 24 Mei, pemerintah menganggarkan antara lima hingga enam juta orang masih bergerak antara bandar di dua pulau paling padat penduduk di Indonesia, Jawa dan Sumatera, selama tempoh cuti Aidilfitri.

Pakar kesihatan turut menyalahkan pemerintah kerana tidak melaksanakan sekatan lebih ketat secara meluas, termasuk mengenakan perintah darurat sebelum lonjakan berlaku.

Namun, negara itu kemudian melaksanakan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ di Pulau Jawa dan Bali, bermula 3 Julai hingga 20 Julai ini sebelum diperluaskan ke seluruh negara.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor non essential, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup. – Agensi


31,199 kes semalam rekod baharu, lebih suku juta kena kuarantin

Rekod jangkitan harian sebanyak 28,825 kes yang dicatat pada 19 Februari lalu pecah lagi, apabila dalam tempoh 24 jam semalam (23 Februari 2022) sebanyak 31,199 kes baharu dilaporkan di seluruh negara.

Angka itu menjadikan kumulatif kes positif sejak wabak Covid-19 melanda negara awal 2020 lalu, meningkat kepada 3,305,157 kes, lapor Kementerian Kesihatan (KKM) menerusi laman sesawang CovidNOW, hari ini.

Terdahulu, rekod jangkitan harian sepanjang 2020 dan 2021 sebanyak 24,599 pada 26 Ogos 2021, pecah apabila 27,831 kes dicatat pada 16 Februari, sebelum pecah sekali lagi tiga hari kemudian.

Sehingga semalam, seramai 2,994,840 pesakit telah sembuh, 32,488 kes kematian dilaporkan dan 277,829 atau lebih suku juta kes masih aktif, meningkat 10,745 kes berbanding 267,084 kes pada Selasa.

Daripada jumlah kes aktif itu lebih suku juta individu atau 265,339 pesakit diarah menjalani kuarantin di rumah; 4,460 ditempatkan di PKRC; 7,725 dimasukkan ke hospital; dan 305 pesakit dirawat di unit rawatan rapi (ICU), dengan 191 daripadanya memerlukan alat bantuan pernafasan.

Beberapa negeri seperti Selangor, Perak, dan Negeri Sembilan merekodkan kadar lonjakan harian yang tinggi semalam, manakala kes di Kedah serta Kelantan didapati meningkat tiga hari berturut-turut.

Dalam tempoh 24 jam semalam, Selangor merekodkan kes tertinggi berbanding negeri dan Wilayah Persekutuan lain apabila mencatat 7,798 jangkitan baharu berbanding 5,568 kes pada Selasa (22 Februari 2022).

Sehingga kini Selangor merekodkan kumulatif positif sebanyak 915,225 kes, dengan 835,254 pesakit telah sembuh, 10,142 kes kematian dan 69,829 kes masih aktif.

Daripada jumlah kes aktif itu, seramai 68,174 pesakit menjalani kuarantin di rumah; 400 ditempatkan di PKRC; 1,223 dimasukkan ke hospital; dan 32 pesakit dirawat di ICU, dengan 23 daripadanya memerlukan alat bantuan pernafasan.

Sembilan negeri lain turut merekodkan peningkatan jangkitan semalam iaitu Kedah sebanyak 2,684 kes baharu, berbanding 2,583 pada Selasa, diikuti Johor (2,281 kes baharu, 2,200 Selasa); Kuala Lumpur (2,190 kes baharu, 1,355 Selasa); dan Kelantan (2,135 kes baharu, 2,043 Selasa).

Negeri Sembilan pula mencatat 1,998 kes baharu, berbanding 1,157 pada Selasa; Perak (1,222 kes baharu, 1,025 Selasa); Labuan (499 kes baharu, 277 Selasa); Perlis (304 kes baharu, 299 Selasa); dan Putrajaya (189 kes baharu, 163 Selasa).

Pecahan kes Covid-19 mengikut negeri-negeri pada 23 Februari 2022.


Bung kata ada ‘gunting dalam lipatan’ dalam UMNO

Pengerusi Badan Perhubungan UMNO Sabah, Datuk Seri Bung Moktar Radin mendakwa wujudnya ‘gunting dalam lipatan’ dalam kalangan pemimpin UMNO sendiri yang menjadi cabaran buat parti itu.

Tanpa menyebut nama, beliau berkata pemimpin berkenaan lebih mengutamakan kepentingan peribadi berbanding parti dan ahlinya.

“Selain adanya usaha pihak tertentu mengekang kemaraan UMNO, cabaran yang tidak kelihatan ialah cabaran dalaman dari pemimpin UMNO sendiri yang bersikap seperti ‘gunting dalam lipatan’.

“Perkara ini sudah berlaku kerana pemimpin yang berkenaan lebih mengutamakan kepentingan peribadi berbanding parti dan ahli UMNO. Atas sebab itulah prinsip perjuangan dan kesetiaan mereka bersama UMNO mudah diperkosa,” katanya dalam perutusan sempena ulang tahun UMNO ke-77, hari ini.

Namun katanya, tindakan pemimpin tersebut tidak sedikitpun menggugat kekuatan UMNO Sabah malah beliau menegaskan keyakinan sokongan akar umbi UMNO Sabah kekal kukuh dalam memastikan kesinambungan perjuangan parti itu di Sabah.

Selaian itu, beliau mendakwa DNA UMNO masih wujud dalam kerajaan negeri Sabah meskipun parti Melayu itu bukan lagi sebahagian daripada kerajaan yang kini di bawah pimpinan Gabungan Rakyat Sabah (GRS).

Katanya, sebagai parti tunjang yang memerintah Sabah selama 28 tahun sebelum ini, pemimpin yang sama pernah berada dalam kerajaan BN sebelum mereka menyertai parti lain.

“Walaupun UMNO kini bukan lagi parti tunjang kerajaan negeri Sabah namun DNA parti itu masih wujud dalam diri pemimpin yang mengetuai kerajaan pimpinan GRS.

“Ketua Menteri Sabah ketika ini (Datuk Seri Hajiji Noor) ada DNA UMNO. Ketua Menteri Sabah sebelum inipun (Datuk Seri Mohd Shafie Apdal) ada DNA UMNO walaupun berlainan parti,” katanya.

UMNO Sabah bersama-sama GRS membentuk kerajaan negeri selepas Pilihan Raya Negeri (PRN) 2020 namun menarik diri daripada kerjasama itu pada Januari lalu selepas hilang kepercayaan terhadap Hajiji.

Hajiji menyertai Parti Pribumi Bersatu Malaysia (BERSATU) sebelum ini dan beralih arah ke Parti Gagasan Rakyat Sabah (Gagasan Rakyat)

Menurut Bung Moktar yang juga Ahli Majlis Kerja Tertinggi (MKT) UMNO, meskipun partinya tidak lagi berada dalam kerajaan negeri namun perjuangan membela nasib rakyat Sabah tetap utuh.

Tambahnya, UMNO yang sudah bertapak 33 tahun di Sabah banyak membawa kebaikan ke negeri itu meskipun ada yang cuba menafikannya

“Kita mencapai banyak kejayaan walaupun banyak halangan. Selama tempoh 28 tahun menjadi kerajaan di Sabah banyak pembangunan untuk kesejahteraan rakyat yang diperjuangankan UMNO dan tiada siapa boleh menafikannya,” katanya.


AS mansuh ujian Covid-19 kepada pengembara antarabangsa

Pentadbiran Joe Biden menarik balik keperluan pengembara udara antarabangsa ke Amerika Syarikat (AS) menjalani ujian Covid-19 sehari sebelum menaiki penerbangan mereka, melonggarkan salah satu sekatan terakhir yang masih ada untuk membendung penyebaran coronavirus.

Seorang pegawai kanan pentadbiran berkata arahan itu tamat pada Ahad (12 Jun) dengan memetik Pusat Kawalan dan Pencegahan Penyakit (CDC) telah menentukan bahawa ia tidak lagi diperlukan.

Pegawai itu berkata agensi itu akan menilai semula keperluan ujian setiap 90 hari dan ia boleh dilaksanakan semula jika varian baharu yang membimbangkan muncul.

AS sebelum ini membuka semula sempadan darat dan udaranya pada 8 November tahun lalu kepada pelawat asing yang menerima vaksin Covid-19 lengkap, selepas 20 bulan melakukan sekatan perjalanan dari seluruh dunia.

Bagaimanapun, pelawat asing terbabit perlu menjalani ujian Covid-19 dan membuktikan mereka negatif, tiga hari sebelum perjalanan.

Dua hari lalu, CDC berkata sub varian Omicron yang dikenali sebagai BA.4 dan BA.5 kini mewakili 13 peratus kes Covid-19 baharu di AS, meningkat daripada 7.5 peratus seminggu lalu dan satu peratus pada awal Mei.

Penyebaran sub varian menambah lebih banyak ketidakpastian kepada trajektori wabak di AS, di mana kiraan kes semasa berkemungkinan dianggap rendah.

Tetapi, saintis mengingatkan bahawa sama ada ia membawa kepada gelombang jangkitan baharu yang besar, atau lonjakan kemasukan ke hospital dan kematian, masih tidak jelas. – Agensi


Thailand sedia perketat ‘lockdown’ ketika kes Covid-19 melonjak

Walaupun melaksanakan langkah kawalan yang ketat, termasuk perintah berkurung di 10 wilayah khususnya yang bersempadan dengan Bangkok, jangkitan baharu dan kematian akibat Covid-19 di Thailand terus melonjak setiap hari.

Dalam tempoh 24 jam lalu negara itu melaporkan gelombang baharu Covid-19 menjangkiti 9,692 individu, manakala 67 meninggal dunia, menjadikan jumlah keseluruhan kes sebanyak 381,907 kes positif dan 3,099 kematian.

Susulan itu, kerajaan Thailand sedang mempertimbangkan untuk memperketatkan lagi sekatan dan kawalan sedia ada untuk mengekang penularan pandemik Covid-19, terutama varian yang pantas merebak – varian Delta yang pertama kali dikesan di India.

Sejak Isnin lalu, kerajaan negara itu meletakkan 10 wilayahnya termasuk bangkok di bawah perintah sekatan paling ketat pernah dilakukan bagi krisis kesihatan, dengan membatasi pergerakan rakyatnya, menghalang perhimpunan, menutup pusat beli-belah dan premis perniagaan, selain mengenakan perintah berkurung mulai jam 9 malah hingga 4 pagi.

Namun, semua itu belum mencukupi untuk Thailand melawan dan mengekang penularan wabak Covid-19, terutama varian Delta yang paling pantas dan mudah menjangkiti individu yang tidak mematuhi protokol kesihatan.

“Setelah menilai langkah-langkah tersebut kami dapati ia masih ada masalah. Kami mungkin menutup lebih banyak tempat dan memperhebat langkah-langkah sekatan,” kata Apisamai Srirangsan, jurucakap pasukan petugas Covid-19 Thailand.

Kerajaan Thailand juga merancang meningkatkan ujian saringan Covid-19 yang kini meliputi 70,000 hingga 80,000 sehari dengan memperkenalkan kit ujian yang boleh dibeli di farmasi.

Kementerian Kesihatan Thailand minggu ini juga memberi kebenaran kepada pesakit untuk menjalani kuarantin kendiri di rumah bagi mereka yang bergejala ringan. – Agensi


Tajuddih dedah kerajaan BN-PH dirancang sebelum PRU-15 lagi

Bekas ahli Majlis Kerja Tertinggi (MKT) UMNO, Datuk Seri Tajuddin Abdul Rahman mendedahkan penubuhan kerajaan perpaduan didakwa sudah pun dirancang sebelum Pilihan Raya Umum ke-15 (PRU-15).

Tajuddin yang juga bekas ahli Parlimen Pasir Salak mendedahkan, beliau sendiri terlibat dalam perancangan tersebut dan diminta untuk menandatangani dokumen yang menyokong Datuk Seri Anwar Ibrahim sebagai perdana menteri.

“Saya pun terlibat, saya dibawa jumpa Anwar, Anthony Loke dan pemimpin Amanah, di rumah seorang kerabat diraja, siapa? Saya tidak boleh beritahu. Saya yang menandatangani untuk Anwar jadi perdana menteri, nak Barisan Nasional (BN), Pakatan Harapan (PH) bergabung sama.

“Saya terima untuk bekerjasama tetapi dengan syarat, ‘you have to change’ (DAP perlu berubah). Maksudnya, segala dasar DAP perlu dihentikan. Jangan bantah dan sanggah UMNO serta orang Melayu dan perjuangannya.

“Memanglah sekarang nampak okay, dulu? Guling gelentang di Istana Perak sewaktu nak lantik Datuk Seri Zambry Kadir sebagai Menteri Besar Perak, maki Tuanku, maki raja. Ini sejarah yang kita tidak boleh lupa…pijak pula gambar pemimpin Melayu,” katanya, lapor Utusan.

Beliau turut menolak seruan Setiausaha Agung DAP, Anthony Loke hari ini yang mahu UMNO melupakan perkara lampau dan terus bergerak ke depan demi kerajaan campuran itu.

“Tak boleh semudah itu. DAP itu bukannya dia punya atau DAP itu memang Anthony Loke yang punya? Berapa ratus ribu ahli DAP? Kita nak tahu keseluruhan DAP supaya buat pendirian tegas seperti yang dinyatakan,” katanya.

Dalam pada itu, orang lama dalam UMNO itu turut senada dengan Timbalan Presiden UMNO, Datuk Seri Mohamad Hasan yang bersetuju dengan desakan  Ketua Pemuda UMNO, Dr Muhamad Akmal Saleh yang menuntut permohonan maaf daripada DAP kerana mengguris hati orang Melayu sebelum ini jika benar ikhlas jika ingin bekerjasama.

“Saya sokong pendirian Akmal dan saya ucapkan tahniah. Patutnya DAP perlu minta maaf kerana telah menghina kita berapa lama? Saya sudah 50 tahun dalam UMNO, saya tahu apa yang Lim Kit Siang buat, Lim Guan Eng maki dan sebagainya.

“Kalau mahukan perubahan, terus teranglah. DAP hari ini jangan perjuangkan konsep Malaysian Malaysia. Boleh? DAP perlu isytiharkan,” katanya lagi.


Saya masih Presiden PBM, kata Zuraida walaupun ROS kata bukan

Datuk Zuraida Kamaruddin enggan menerima keputusan Jabatan Pendaftar Pertubuhan (ROS) yang mengesahkan beliau bukan Presiden Parti Bangsa Malaysia (PBM).

Sebaliknya, penyandang Parlimen Ampang itu berkata isu dalaman parti tersebut akan diselesaikan sebelum hari penamaan calon dan menegaskan dirinya masih lagi Presiden PBM yang sah.

“Memandangkan saya di sini (maka saya Presiden).

“Isu dalaman kita akan buat pengumuman sebelum 5 November ini,” katanya dipetik semasa sidang media hari ini.

ROS hari ini, mengesahkan Datuk Larry Sng Wei Shien masih lagi Presiden PBN berdasarkan rekod yang ada di jabatan itu.

Sebelum ini, Zuraida bersama 12 Ahli Majlis Tertinggi parti itu digantung keahlian oleh Larry berdasarkan Perlembagaan PBM Fasal 60 (iii) kerana pembabitan berterusan mereka yang didapati menggugat kepentingan parti dan kepemimpinannya.

Krisis dalaman PBM mula meruncing apabila Larry minggu lalu mendakwa, beliau masih Presiden PBM dan tidak pernah mengosongkan jawatan itu untuk diisi oleh Zuraida.

Namun, Haniza Mohamad Taha yang turut digantung kedudukannya sebagai Timbalan Presiden PBM sebelum ini dilaporkan berkata, Zuraida dilantik sebagai Presiden pada Persidangan Agung Tahunan parti itu 7 Oktober lalu dan sudah diperakui dalam mesyuarat Ahli Majlis Tertinggi keenam yang lalu.


Gagal jadi PM, Anwar berpeluang jadi KM Melaka jika bertanding PRN

Datuk Seri Anwar Ibrahim yang gagal menjadi Perdana Menteri (PM) berulang kali kini dilihat berpeluang cerah menjadi Ketua Menteri (KM) Melaka yang baharu sekiranya Pilihan Raya Negeri (PRN) diadakan selepas Dewan Undangan Negeri (DUN) terbubar.

Ketua Pembangkang wajar menguji tajinya dengan mengambil bahagian dalam PRN Melaka, memandangkan beliau juga sebelum ini bersekongkol dengan anak muridnya yang juga Presiden UMNO, Datuk Seri Ahmad Zahid Hamidi untuk menjatuhkan kerajaan Perikatan Nasional (PN).

Tidak menjadi permasalahan untuk Anwar masuk bertanding di Melaka kerana sebelum ini juga beliau dapat menang mudah di Port Dickson walaupun bukan kerusi tradisinya.

Kemenangan blok pembangkang, Pakatan Harapan (PH) di Melaka boleh dijadikan pembakar semangat kepada Anwar yang sentiasa bercita-cita tinggi untuk menjadi pemimpin nombor satu negara.

Bukankah sebelum ini Anwar juga beria-ria dan geli-geli mahu menjadi PM kononnya memiliki majoriti yang cukup, jadi apa salahnya jika beliau membuktikan majoriti yang dimilikinya dalam PRN Melaka nanti.

UMNO dijangka membuat pendirian untuk tidak akan bekerjasama dengan PN dan Anwar sepatutnya mengambil kesempatan ini untuk meneruskan rancangan Jajaran Baharu yang selama ini diwar-warkan Zahid.

PRN Melaka boleh menjadi manifestasi sebagai satu bentuk kerjasama yang boleh dicapai antara Anwar dengan Zahid, gandingan cikgu dan anak murid itu pastinya akan membawa kemenangan yang besar buat UMNO dan PKR nanti.

Untuk rekod, ia bukan suatu yang janggal sekiranya Anwar diberikan laluan untuk bertanding dalam PRN Melaka, memandangkan sebelum ini pada 2014 satu gerakan politik yang dikenali sebagai ‘Langkah Kajang’ dirancang untuk mengangkat Presiden PKR itu menjadi Menteri Besar (MB) Selangor.

Bagaimanapun hasrat Anwar untuk menjadi MB Selangor gagal ekoran sabitan kes Liwat II yang mengakibatkan beliau terpaksa ke tirai besi sekali lagi.

Kini, Anwar nampaknya berpeluang sekali lagi untuk mengulangi strategi ‘Langkah Kajang’ di Melaka dan berpeluang cerah untuk menjadi pemimpin nombor satu di negeri Hang Tuah itu, sekiranya ada rezeki mungkin selepas itu dapat menjadi PM pula selepas ini.

Kegagalan di Selangor tidak wajar melunturkan semangat Anwar yang sentiasa mengejar cita-citanya untuk menjadi PM, mungkin kali ini adalah platform terbaik buat dirinya membuktikan majoriti sebenar yang sebelum ini dilaung-laungkannya.

Dalam perkembangan lain, Zahid juga sudah membuat keputusan muktamad menolak kerjasama dengan PN khususnya Bersatu untuk mengharungi PRN Melaka, jadi tidak ada masalah bagi Anwar selaku cikgu menghubungi anak muridnya, Zahid sekali lagi bagi meneruskan rancangan mereka berdua untuk menggabungkan UMNO dengan Pakatan Harapan (PH).

Sekiranya langkah di Perak berjaya menghasilkan kerjasama dengan parti pembangkang walaupun Menteri Besarnya dari UMNO, tidak mustahil langkah sama itu boleh berulang di Melaka.

Rundingan pastinya sedang berjalan antara pemimpin UMNO dengan pembangkang seperti yang berlaku di Perak pada Disember 2020 lalu yang menyaksikan Datuk Seri Ahmad Faizal Azumu disingkirkan sebagai MB dan diganti dengan Datuk Saarani Mohamad dari UMNO yang ketika itu mendapat dukungan Ahli Dewan Undangan Negeri (ADUN) dari parti PKR dan DAP.

Namun, tindakan pembubaran DUN Melaka menjadi satu tamparan hebat kepada rancangan sulit yang mungkin berlaku antara UMNO dengan pembangkang di Melaka, ia mengakibatkan PRN terpaksa diadakan dan menyekat usaha menukar kerajaan yang sedang dirancang antara kedua-dua pihak.

Terdapat kemungkinan gerakan sama menukar MB Perak sebelum ini sebenarnya dirancang dalam krisis Melaka, tetapi tanpa disangka-sangka Speaker DUN, Datuk Seri Ab Rauf Yusoh bertindak membubarkan dewan.

Apabila berlaku pembubaran DUN, ia akan memberi laluan kepada PRN terpaksa diadakan. Tindakan tersebut nampaknya menimbulkan kritikan dan kecaman khususnya daripada rakyat yang sudah penat melihat karenah ahli politik berebut kuasa.

Ketika usaha memerangi pandemik Covid-19 sedang menampakkan hasil dan rakyat sudah dapat hidup dengan sedikit bebas, ketika itu pula ahli politik juga mahu berebut kuasa.

Pastinya rakyat tidak mahu melihat satu lagi penularan mega Covid-19 sama berlaku selepas PRN Sabah. Kini, rakyat dapat menilai siapa sebenarnya dalang yang cuba mengambil kesempatan tanpa menghiraukan kepentingan rakyat.


Parti Bangsa Malaysia mahu tanding PRN Johor, intai kerusi boleh menang

Satu lagi parti baharu, Parti Bangsa Malaysia (PBM) mahu masuk ke gelanggang Pilihan Raya Negeri (PRN) Johor buat kali pertama.

Kerusi yang boleh menang dan dilihat mempunyai peluang cerah diintai PBM untuk masuk bertanding, kata Timbalan Presidennya, Haniza Mohamed Talha.

“PBM hanya akan meletakkan calon di kawasan pemimpin sudah berkhidmat kepada rakyat di sana dan dikenali oleh pengundi.

“Calon-calon ini akan mempunyai peluang yang baik untuk menang. PBM sebuah parti berbilang kaum yang kuat dan ini faktor penyatuan seluruh rakyat Malaysia.

“Semua rakyat Malaysia, tanpa mengira bangsa, warna kulit atau kepercayaan dilihat sebagai satu Bangsa Malaysia,” katanya dalam kenyataan hari ini.

Katanya, pada masa ini perkara itu masih dalam perbincangan bersama kepemimpinan tertinggi parti dan pihak tertentu yang berada di luar parti.

Pada 21 Disember tahun lalu, PBM secara rasmi dilancarkan sebagai parti politik nasional selepas Jabatan Pendaftaran Pertubuhan (ROS) meluluskan pertukaran nama dan perlembagaannya daripada parti asal, iaitu Parti Pekerja Sarawak (SWP).

Parti berkenaan diketuai Ahli Parlimen Julau, Larry Sng Wei Shien dan di Johor, PBM mempunyai satu kerusi Parlimen, iaitu Tebrau yang diwakili Steven Choong yang juga Naib Presiden parti itu.

Sementara itu, Haniza, berkata PBM juga mendesak supaya lebih banyak perwakilan wanita dan belia dilibatkan sebagai calon pilihan raya.


Akaun Telegram Menteri Luar digodam

Akaun Telegram milik Menteri Luar Datuk Seri Saifuddin Abdullah malam ini telah digodam oleh pihak tidak bertanggungjawab, beberapa jam selepas perkara sama berlaku terhadap akaun Telegram peribadi Perdana Menteri Datuk Seri Ismail Sabri Yaakob.

Saifuddin yang memaklumkan perkara itu menerusi ciapan di Twitter berkata pihak yang menggodam akaunnya telah menyalahgunakan nama dan gambarnya melalui aplikasi itu, menurut laporan Bernama.

“Sesiapa yang menerima sebarang mesej daripada Telegram dinasihati abaikannya dan laporkan kepada pihak berkuasa,” menurut ciapan itu.

Petang tadi, Ismail Sabri memaklumkan bahawa akaun Telegram miliknya telah digodam oleh individu tidak bertanggungjawab, dan meminta orang ramai mengabaikan mesej daripada akaun berkenaan.


Penduduk Aceh digegar gempa bumi 5.6 skala Richter

Gempa bumi dengan kekuatan 5.6 pada skala Richter, pagi tadi menggegarkan wilayah Aceh.

CNBC Indonesia melaporkan, gempa berlaku pada pukul 10.03 waktu Indonesia barat.

Menurut Badan Meteorologi, Klimatologi dan Geofizik (BMKG), kejadian itu tidak berpotensi berlakunya tsunami.

Gempa turut dirasai hingga ke Calang dan Meulaboh.

Bagaimanapun BMKG menasihatkan orang ramai terhadap gempa susulan.


FIFA batal Indonesia tuan rumah Piala Dunia B-20 kerana Israel

Persekutuan Bolasepak Antarabangsa (FIFA) semalam (29 Mac 2023) mengetepikan Indonesia sebagai tuan rumah Piala Dunia Bawah 20 Tahun (B-20) berikutan kebimbangan politik susulan penyertaan Israel dalam pertandingan itu.

Keputusan itu dibuat “berikutan perkembangan semasa”, kata FIFA dalam satu kenyataan tanpa menyatakan secara terperinci menurut AFP.

“Tuan rumah baharu akan diumumkan secepat mungkin, dengan tarikh kejohanan masih belum berubah,” tambah kenyataan itu.

Undian bagi kejohanan membabitkan 24 pasukan itu yang akan bermula pada 20 Mei depan dijadual berlangsung di Bali esok, namun FIFA membatalkan majlis berkenaan tanpa memberikan sebab atau menetapkan tarikh baharu.

Indonesia dan Israel tidak mempunyai sebarang hubungan diplomatik secara formal dan mereka memberikan sokongan buat Palestin di negara memiliki penduduk Muslim paling ramai itu seterusnya mencetuskan penolakan terhadap pembabitan pasukan Israel.

Selain kerajaan Bali meminta Israel disingkirkan daripada kejohanan, ratusan penduduk Muslim melakukan demonstrasi di ibu kota Jakarta bulan ini sebagai protes terhadap pembabitan negara itu.

Pegawai kerajaan Indonesia awal minggu ini berkata kegagalan untuk menganjurkan kejohanan berkenaan boleh menyebabkan penggantungan dan mereka boleh disingkirkan daripada kejohanan antarabangsa lain termasuk Piala Dunia dan Piala Asia.

Mereka berkata kegagalan boleh menyebabkan kerajaan rugi dalam aspek ekonomi membabitkan trillion rupiah.

FIFA menjelaskan sebarang sekatan terhadap Persatuan Bolasepak Indonesia (PSSI) “mungkin akan ditentukan pada tahap seterusnya.”

“Saya sudah cuba yang terbaik. Selepas menghantar surat dari Presiden (Indonesia) Jokowi, dan berbincang dengan Presiden FIFA, Gianni Infantino, kita mesti menerima keputusan FIFA untuk membatalkan hak penganjuran yang akan diadakan itu,” kata Erick Thohir, Presiden PSSI selepas mengadakan perbincangan di Doha.

“Indonesia ialah ahli FIFA, jadi bagi pembabitan dalam bola sepak antarabangsa, kita mesti mengikut peraturan ditetapkan. FIFA memikirkan bahawa dalam keadaan semasa, ia tidak boleh diteruskan, kami mesti menerimanya,” katanya.

Indonesia tidak bermain dalam kejohanan itu sejak 1979.

Mereka layak secara automatik untuk kejohnan itu sebagai tuan rumah tetapi kini akan kehilangannya apabila tuan rumah baharu dipilih.

Israel layak ke kejohanan berkenaan buat pertama kali selepas pusingan akhir Kejohanan Bawah 19 Tahun Eropah setelah mereka menamatkan kedudukan di tangga kedua di belakang England. – AFP


Patung Ratu Victoria, Ratu Elizabeth II ditumbangkan di Kanada

Penunjuk perasaan di bandar Winnipeg, Kanada menumbangkan patung Ratu Victoria dan Ratu Elizabeth II dalam demonstrasi susulan penemuan ratusan kubur kanak-kanak tanpa tanda di sebuah sekolah Orang Asli.

Menggunakan tanda pagar #CancelCanadaDay, penunjuk perasaan melaungkan penentangan terhadap pembunuhan beramai-ramai, berikutan penemuan kubur itu.

Tahun ini, banyak bandar membatalkan sambutan hari kebangsaan Kanada susulan skandal terhadap anak-anak Orang Asli membuat rakyat Kanada mengingati sejarah penjajahan mereka.

Hampir 1,000 kubur ditemui tanpa tanda di sekitar bekas sekolah berasrama di British Columbia dan Saskatchewan yang kebanyakannya dikendalikan oleh gereja Katolik dan dibiayai oleh pemerintah.

Di Winnipeg, orang ramai bersorak ketika patung Ratu Victoria ditumbangkan di luar kawasan Badan Perundangan wilayah Manitoba.
Penunjuk perasaan yang kebanyakannya memakai baju berwarna oren juga menendang patung itu dan menari di sekitarnya. Pakaian berwarna oren itu menjadi simbol pergerakan.

Patung Ratu Elizabeth II yang berdekatan juga ditumbangkan.

Ratu Elizabeth II adalah ketua negara Kanada ketika ini sementara itu Ratu Victoria pula memerintah dari tahun 1837 hingga 1901 ketika Kanada menjadi sebahagian daripada kerajaan Inggeris.

Protes untuk menyokong anak Orang Asli juga berlaku di Toronto, hab kewangan Kanada dan perarakan #CancelCanadaDay di ibu kota, Ottawa.

Bendera Kanada di Peace Tower dan menara pusat Majlis Nasional Quebec dikibarkan setengah tiang untuk menghormati anak-anak Orang Asli.

Perdana Menteri Quebec, Francois Legault berkata: “Tahun ini, sejarah tragis sekolah asrama ini telah membayangi perayaan hari kebangsaan Kanada”. – Agensi


Keadaan baik-baik sahaja, kata MB Kedah berhubung spekulasi PRN

Walaupun pelbagai spekulasi dikatakan berhubung berkemungkinan satu lagi pilihan raya negeri (PRN) bakal diadakan di Kedah, Menteri Besarnya (MB), Datuk Seri Muhammad Sanusi Md Nor tenang dan tidak tergopoh-gapah melayani karenah pihak yang tamak kuasa.

Sanusi yang juga Pengarah Pilihan Raya PAS Pusat itu menyifatkan spekulasi tersebut direka oleh pihak tertentu yang cuba merosakkan keharmonian politik di negeri itu dan berseloroh setakat ini tidak ada ribut mahupun pokok bergoyang.

“Tak ada ura-ura. Tak ada angin. Tak ada ribut dan tak ada pokok bergoyang.

“Saya tak tahu siapa yang sengaja reka cerita tak masuk akal ini.

“Kedah baik-baik sahaja. Pihak-pihak di negeri lain boleh contohi keamanan dan kestabilan yang terbina dan terpelihara di Kedah,” katanya dipetik daripada laporan Malaysiakini.

Malah Sanusi berkata negeri lain boleh contohi keamanan dan kestabilan yang terbina di Kedah.

Sanusi mengulas kenyataan Timbalan Presiden UMNO, Datuk Seri Mohamad Hasan yang mengakui tidak tahu situasi sebenar dalam kerajaan negeri Kedah berhubung ura-ura berlaku PRN Kedah pula.

Sanusi dipilih sebagai MB Kedah pada 2020 selepas kerajaan PH diketuai oleh Datuk Seri Mukhriz Mahathir tumbang. Sanusi kini mempunyai sokongan 23 Ahli Dewan Undangan Negeri (ADUN).

PAS mempunyai 15 kerusi dan disokong oleh Bersatu yang memiliki enam kerusi menjadikan jumlah wakil rakyat di bawah gabungan Perikatan Nasional (PN) adalah seramai 21 orang.

Sementara itu, UMNO kini memiliki dua ADUN di Kedah dan secara teknikal tidak mampu menumbangkan kerajaan negeri yang hanya memerlukan 19 kerusi untuk membentuk majoriti mudah.


PAS sokong Proklamasi Orang Melayu

Presiden PAS Tan Sri Abdul Hadi Awang dan beberapa pemimpin PAS menandatangani ‘Proklamasi Orang Melayu’ semasa mengadakan pertemuan dengan pengasasnya, Tun Dr Mahathir Mohamad.

Pendedahan dibuat di akaun Facebook Proklamasi Orang Melayu, hari ini.

“Ini kita balik kepada prinsip asal perjuangan Islam itu sendiri, kalau kita baca al-Quran kita dapati Rasul memulakan perjuangan Islam walaupun untuk seluruh manusia – tonggaknya pada bangsa dan kaumnya.

“Kerana perjuangan memerlukan tonggak bangsa baru ada kekuatan, kalau tidak tidak ada kekuatan. Bukan kita fanatik kaum, tetapi itu asas,” kata Abdul Hadi melalui klip video yang dimuatnaik.

Turut kelihatan Naib presiden PAS Datuk Seri Ahmad Samsuri Mokhtar, Setiausaha Agung PAS Datuk Seri Takiyuddin Hassan dan penolong setiausaha agung Shahir Sulaiman.

Ahad lalu, Pengerusi Muafakat Nasional, Tan SriAnnuar Musa yang juga bekas ahli UMNO turut menyatakan sokongan terhadap proklamasi tersebut.

Pada 19 Mac lalu, Dr Mahathir mahu menganjurkan himpunan orang Melayu namun terpaksa dibatalkan selepas lokasi-lokasi perhimpunan tersebut dibatalkan tempahannya.

Beliau kemudiannya melancarkan kempen tersebut secara dalam talian pada hujung Mac untuk memberi kesedaran kepada orang Melayu akan agenda perjuangan bangsa dan tanah air


Kelonggaran kepada penerima dos lengkap sehari dua lagi, kata Muhyiddin

Penerima dos lengkap vaksin Covid-19 akan diberikan kelonggaran dan garis panduan tersebut akan diumum sehari dua lagi, kata Tan Sri Muhyiddin Yassin.

Perdana Menteri berkata perincian berhubung kelonggaran tersebut sedang disediakan Majlis Keselamatan Negara (MKN) selepas pertimbangan dan kajian yang teliti mengikut prosedur operasi standard (SOP) dimuktamadkan.

“Esok atau lusa saya akan buat pengumuman yang ditunggu-tunggu orang ramai yang sudah mendapat dua dos.

Kelonggaran dan kemudahan seperti contohnya rentas negeri, rentas daerah, nak jumpa ibu bapa atau pasangan suami isteri yang terpisah, itu kita akan putuskan,” katanya lapor Bernama.

Terdahulu, Muhyiddin melawat pusat pemberian vaksin (PPV) bergerak Felda Lenga, Pagoh hari ini.

Beliau berkata pengumuman itu juga akan melibatkan sektor sosial seperti “dine in” atau makan di dalam premis makanan serta aktiviti riadah dan sukan.

Bagaimanapun, Perdana Menteri mengingatkan rakyat supaya mematuhi SOP meskipun kerajaan mengumumkan kelonggaran berkenaan.

“Kita belum sampai ke nilai ambang atau herd immunity (imuniti kelompok) dan kalau ada keterbukaan, kita belum lagi berada dalam situasi di mana warga kita divaksinasi 100 peratus.

Apa pun saya akan umumkan dengan SOP yang kita akan tetapkan dan dengan itu saya harap adalah sedikit rasa selesa untuk riadah, bersukan seperti main badminton, golf atau pergi gim dan sebagainya. Ini yang ditimbang MKN cuma belum diumumkan,” katanya.

Dalam pada itu, Muhyiddin memberi jaminan kerajaan Perikatan Nasional (PN) akan terus melaksanakan usaha membantu rakyat yang terkesan dengan Covid-19 antaranya menerusi Bantuan Prihatin Nasional.

“Masih ramai orang yang tidak bekerja, tidak mempunyai pendapatan. Jadi ini komitmen kita kerana saya nak menentukan setiap penduduk Malaysia mendapat makanan di atas meja,” katanya.

Terdahulu, beliau turut menyampaikan sumbangan makanan basah kepada masyarakat Felda Moakil yang diwakili Pengarah Felda Wilayah Segamat Mohd Nizam Abdul Ghani.


Beban hidup akan bertambah berat selepas OPR naik: Gerakan

Kumpulan berpendapatan rendah dan sederhana akan berdepan bebanan hidup yang lebih berat selepas Bank Negara (BNM) menaikkan kadar dasar semalaman (OPR) 25 mata asas kepada 3.0 peratus hari ini.

BNM membuat langkah mengejut apabila mengumumkan kadar OPR baharu hari ini yang secara tidak langsung akan memberi kesan kepada pinjaman yang dibuat oleh rakyat, ia secara tidak langsung menambah peningkatan kepada bayaran balik.

Timbalan Setiausaha Agung Parti Gerakan, Wendy Subramaniam, berkata ini kerana tahap pendapatan golongan itu tidak dapat mengimbangi peningkatan kos sara hidup yang kini membelenggu rakyat.

“Keputusan untuk menaikkan OPR juga akan memberi tekanan kepada rakyat yang mempunyai pinjaman. Apabila OPR naik, bayaran ansuran bulanan sedia ada kepada pihak bank pun akan naik dan ini menyukarkan kehidupan rakyat yang bergelut untuk membayar pinjaman mereka.

“Keputusan ini juga akan menjejaskan pasaran saham serta pasaran perumahan kerana harga rumah dan hartanah dipengaruhi oleh perubahan OPR,” katanya dalam kenyataan hari ini.

Terdahulu, Jawatankuasa Dasar Monetari (MPC) Bank Negara Malaysia (BNM) dalam mesyuaratnya hari ini membuat keputusan menaikkan kadar OPR.

Selain itu, kadar siling dan lantai koridor OPR turut dinaikkan, masing-masing kepada 3.25 peratus dan 2.75 peratus.

Mengulas lanjut, Wendy berkata, kenaikan OPR juga akan menyebabkan pelabur lebih berhati-hati sehingga harga rumah dan hartanah serta saham, jatuh.

“Ini akan menjejaskan situasi kewangan orang yang mempunyai rumah dan hartanah serta saham. Keputusan untuk menaikkan OPR akan membuatkan rakyat terpaksa menghadapi kadar faedah pinjaman dan kos sara hidup yang lebih tinggi,” katanya.

Beliau turut mempersoal Pengerusi DAP, Lim Guan Eng, yang menggelar kenaikan OPR itu sebagai ‘angpau’ kecil kepada peminjam selepas BNM mengekalkan OPR 2.75 peratus pada Januari lalu, sama ada akan bersuara untuk rakyat lagi.

“Hanya tiga bulan sahaja, BNM mengumumkan kenaikan kadar faedah 25 mata asas dan OPR meningkat daripada 2.75 peratus kepada 3 peratus, ia terus kembali ke tahap separuh kedua 2019.

“Ini bermakna (kerajaan) mengambil semula ‘angpau’ kecil yang diberikan kepada rakyat dengan faedahnya. Sila jawab, Lim Guan Eng,” tegasnya.

OPR dinaikkan empat kali berturut-turut sejak Mei, Julai, September dan November tahun lalu, dengan masing-masing meningkat sebanyak 25 mata asas kepada 2.75 peratus berbanding paras rekod terendah 1.75 peratus sebelumnya.


Perwakilan sanggah dakwaan anak muda sokong PN tidak berpelajaran

Dakwaan golongan muda menyokong Perikatan Nasional (PN) sebagai golongan tidak berpendidikan tinggi, tiada pendapatan disanggah perwakilan Bersatu yang menghadiri Perhimpunan Agung Tahunan parti itu hari ini.

Exco Armada Bersatu, Abdul Mutallib, 32, berkata kenyataan tersebut satu penghinaan kepada golongan muda.

“Itu bagi saya tidak betul, saya sendiri ada ‘degree’ (Ijazah sarjana muda), kawan saya di Kedah yang menyokong PN ada ‘double degree’ (dua ijazah sarjana muda), calon-calon dari Armada, Pemuda PN sekiranya kita lihat pada kelayakan agak cemerlang. Tanggapan itu meleset.

“Saya ingin ingatkan, jangan kacau anak muda di luar sana. Kalau kita tengok rupa mat rempit, latar belakangnya tak tentu kita tahu,” katanya.

Exco Srikandi Muda Masjid Tanah, Nur Farah Azrina, 23, pula berkata golongan muda yang menyokong PN turut terdiri daripada golongan profesional, berpendapatan tinggi dan berpendidikan tinggi.

“Contohnya Pengerusi Srikandi Muda Bersatu adalah seorang peguam, Ketua Penerangan seorang ahli perniagaan, setiausaha kami seorang pensyarah,” katanya.

Secara sinis Nur Farah berkata, adalah lebih baik menjadi seorang yang ‘biasa-biasa’ daripada menjadi ‘orang yang pernah ditolak dalam pilihan raya tetapi diberikan jawatan dalam kerajaan’.

Ahmad Faizal, 51, pula berkata, darjat anak muda sepatutnya diangkat oleh kerajaan bukan diperlekehkan.

“Kenyataan itu tidak betul, anak-anak muda sekarang ini sudah banyak belajar di universiti dan memulakan kehidupan, negara kita kaya dengan orang muda berpendidikan tinggi.

“Sebenarnya, mereka mungkin nak alihkan isu, dulu mereka mengharapkan sokongan anak muda ini akan beralih kepada mereka, tapi sebaliknya berlaku seperti dilihat pada PRU-15,” katanya.

Faizal yang berasal dari Kulim, Kedah itu turut menganggap Menteri Dalam Negeri, Datuk Seri Saifuddin Nasution yang tewas di Parlimen Kulim Bandar Baharu pada PRU-15 sepatutnya menyalahkan diri sendiri apabila tidak mendapat sokongan anak muda.

“Pemuda Armada, PAS, Gerakan, sememangnya menitikberatkan suara anak muda, kerana pada satu hari mereka yang akan menggantikan orang yang lebih tua.

“Sebagai orang Kulim, semua orang boleh nampak. Sepanjang YB Saifuddin menjaga Kulim tiada satu perkara yang jitu dibuat. Patutnya dia tengok dulu diri dia kat cermin, anak muda adalah aset kita,” jelasnya.

Media sebelum ini melaporkan Saifuddin berkata, golongan muda yang mengundi PN pada PRU-15 sebagai tidak mempunyai pendidikan tinggi dan tiada pendapatan tetap.

Video rakaman ucapan di Konvensyen Pakatan Harapan (PH) Kedah 2023 pada 25 Februari lalu yang tular antara lain menunjukkan Saifuddin berkata: “Mana hat pelajaran tak berapa tinggi, pendapatan tak berapa tetap hat tu, hat naik motor sana sini bagi kat Perikatan (PN). – SatuBerita


Vaksin Pfizer halang varian Delta enam bulan: Kajian

Keberkesanan vaksin Pfizer Inc dalam mencegah jangkitan Covid-19 menurun kepada 47 peratus daripada 88 peratus enam bulan selepas dos kedua, menurut data yang diterbitkan pada semalam yang menjadi pertimbangan Amerika Syarikat (AS) dalam membuat keputusan mengenai suntikan dos penggalak.

Data, yang diterbitkan dalam jurnal perubatan Lancet, sebelumnya telah dikeluarkan pada Ogos untuk penelitian pihak lain.

Analisis menunjukkan bahawa keberkesanan vaksin Pfizer dalam mencegah kemasukan ke hospital dan kematian tetap tinggi pada 90 peratus selama sekurang-kurangnya enam bulan, bahkan terhadap varian Delta yang sangat mudah menular.

Data menunjukkan bahawa penurunan itu disebabkan oleh keberkesanan vaksin yang semakin berkurang, dan bukannya varian yang lebih menular, kata penyelidik.

Penyelidik dari Pfizer dan Kaiser Permanente mengkaji rekod kesihatan elektronik kira-kira 3.4 juta individu yang menjadi anggota Kaiser Permanente California Selatan antara Disember 2020 – ketika vaksin pertama kali tersedia – dan Ogos 2021.

“Analisis khusus varian kami dengan jelas menunjukkan bahawa vaksin (Pfizer/BioNTech) berkesan terhadap semua varian yang menjadi perhatian, termasuk Delta,” kata Luis Jodar, naib presiden kanan dan ketua pegawai perubatan Pfizer.

Kajian mendapati keberkesanan vaksin terhadap varian Delta adalah 93 peratus selepas bulan pertama, menurun menjadi 53 peratus selepas empat bulan. Keberkesanan terhadap varian lain turun kepada 67 peratus dari 97 peratus.

Dalam tempoh tiga ke empat bulan, mereka yang lengkap divaksin masih memiliki perlindungan sehingga 73 peratus bagi mencegah jangkitan dan 90 peratus terhindar daripada dimasukkan ke hospital apabila dijangkiti.

Namun, selepas tempoh 5 bulan perlindungan jangkitan terutamanya dari varian Delta akan menurun kepada 40 peratus, untuk menghalang kemasukan ke hospital, melibatkan jangkitan semua varian dan kekal tinggi selepas tempoh kajian.

“Hasil kajian ini menemukan kepentingan untuk memantau keberkesanan vaksin dalam tempoh tertentu dan menggalakkan pemberian dos ketiga bagi meningkatkan kadar pelindungan seperti yang dinyatakan pada awal program vaksinasi,” jelas kajian itu.

Ogos lalu, AS meluluskan suntikan dos penggalak kepada individu yang mempunyai masalah sistem kekebalan badan, manakala Perancis pula mengambil keputusan untuk memberikan dos ketiga kepada semua golongan warga tua.

Bagaimanapun, Pertubuhan Kesihatan Sedunia (WHO) bulan lalu, mendapati perlindungan vaksin sekarang adalah mencukupi bagi menghalang jangkitan Covid-19.

WHO menggesa agar pemberian suntikan dos penggalak ditangguhkan buat sementara waktu sehingga akhir tahun ini bagi menyelesaikan isu pengagihan vaksin yang tidak sama rata antara negara miskin dan kaya.

Badan dunia itu juga berpendapat, pengambilan dos penggalak buat masa ini untuk semua penduduk dunia disifatkan sebagai bukan keperluan. – Agensi


Hampir sejuta tonton biawak ‘berpelukan’ di Pusat Penilaian Covid-19

Kejadian dua biawak gergasi yang dilihat ‘berpelukan’ di tempat letak kereta sebuah Pusat Penilaian Covid-19 (CAC) tular di media sosial, terutama Twitter, sehingga menjadi bahan gurauan netizen.

Malah sehingga berita ini ditulis sudah lebih 666,000 kali klip video itu ditonton.

Bagaimanapun, biawak biasanya akan bergaduh sesama sendiri untuk mempertahankan kawasan atau berebut biawak betina dengan bergelut dan cuba menjatuhkan lawan mereka.

Menggunakan kuku mereka yang tajam, teknik pergaduhan biawak itu boleh berterusan selama 30 minit sehinggalah salah seekor dari mereka mengaku kalah dan melarikan diri.

Sejak dua hari lalu, aksi kedua-dua biawak itu menjadi tular dengan netizen membuat telahan masing-masing, malah ada yang berjenaka mengatakan kedua-duanya bertemu selepas Perintah Kawalan Pergerakan (PKP) tamat.


Blok pembangkang senyap berhubung kes mahkamah UMNO, diam tanda setuju?

Beberapa siri keputusan mahkamah berpihak kepada UMNO memberikan kemenangan moral kepada parti tersebut, lebih penting lagi blok pembangkang yang kini senyap dan diam ia bermakna tanda setuju dengan kemenangan kes mahkamah yang menyebelahi UMNO.

Sejak UMNO kembali menjadi dominan di Putrajaya selepas pelantikan Datuk Seri Ismail Sabri Yaakob sebagai Perdana Menteri (PM) baharu, terdapat beberapa kes berprofil tinggi melibatkan pemimpin kanan parti yang melibatkan kepentingan awam.

Paling mendapat perhatian pastinya kes perbicaraan Presiden, Datuk Seri Ahmad Zahid Hamidi yang ditangguhkan seperti disengajakan dan seakan-akan kini tidak ada lagi rasa hormat terhadap institusi kehakiman serta perundangan negara.

Zahid yang pada awalnya dikatakan sedang menerima rawatan sakit belakang tidak dapat hadir ke mahkamah tetapi sehari kemudiaan boleh pula mempengerusikan mesyuarat Majlis Tertinggi UMNO selama berjam-jam.

Terbaharu, semalam Zahid juga tidak hadir ke mahkamah di Shah Alam kerana masih sedang bercuti sakit.

Semalam juga, seorang lagi pemimpin UMNO yang juga bekas Ahli Parlimen Kota Tinggi, Datuk Noor Ehsanuddin Mohd Harun Narrashid dilepas dan dibebaskan oleh Mahkamah Sesyen di sini atas 29 pertuduhan rasuah, selepas pihak pendakwaan menarik balik kesemua pertuduhan itu.

Noor Ehsanuddin didakwa atas pertuduhan semasa memegang jawatan ahli Lembaga Pengarah FELDA.

Perbicaraan kes itu bermula pada Ogos 2019 dan seramai 24 saksi pendakwaan, antaranya pegawai bank dan pegawai Suruhanjaya Syarikat Malaysia, telah memberi keterangan.

Selain itu, UMNO juga memfailkan notis untuk tidak meneruskan rayuan terhadap keputusan Mahkamah Tinggi berhubung samannya bagi menuntut semula wang berjumlah RM116.7 juta yang disita polis ketika serbuan di Pavilion Residences.

Menurutnya, kes saman membabitkan RM116.7 juta itu sudah selesai manakala isu sama membabitkan OBYU Holdings Sdn Bhd.

Dalam kes OBYU Holdings, wang berjumlah RM114 juta yang disita daripada Pavilion Residences telah dikembalikan kepada bekas Perdana Menteri Datuk Seri Najib Razak dan UMNO susulan keputusan kerajaan untuk tidak memfailkan rayuan terhadap keputusan Mahkamah Tinggi yang menolak permohonannya untuk melucut hak wang itu.

Hari ini pula, pasukan pendakwaan gagal dalam rayuan berhubung kes melucut hak wang jutaan ringgit milik UMNO dan Wanita MCA serta enam entiti lain selepas permohonan ditolak Mahkamah Rayuan hari ini.

Pendakwaan mengemukakan rayuan terhadap keputusan Mahkamah Tinggi Kuala Lumpur yang menolak permohonannya untuk melucut hak wang RM192,965,413.61 milik UMNO; Wanita MCA (RM300,000), Perano iaitu sebuah syarikat menjual hijab dan Binsabi Sdn Bhd, yang membekalkan khemah, masing-masing membabitkan jumlah RM337,634.78 dan RM827,250; Habib Jewels Sdn Bhd (RM100,000); K&Z Enterprise Sdn Bhd (RM138,359.60); Badan Perhubungan UMNO Kedah (RM1.05 juta) dan Hattatex Trading (RM111,590).

Satu persatu kes mahkamah yang dikaitkan dengan UMNO dan pemimpin kanan parti berjaya diselesaikan.

Daripada satu sudut, ia merupakan kemenangan moral buat parti tersebut memandangkan Setiausaha Agung UMNO, Datuk Seri Ahmad Maslan sendiri pernah berkata kes mahkamah yang dihadapi pemimpin parti itu adalah zalim. perjanjian kepercayaan dan bekalan

“Kes-kes yang dibawa ke mahkamah ini ialah kezaliman zaman (bekas perdana menteri) Dr Mahathir Mohamad, (bekas peguam negara)Tommy Thomas dan (bekas ketua pesuruhjaya SPRM) Latheefa Koya.

“Mahathir dah tak ada dalam kerajaan, Tommy Thomas tak tahu ke mana, Latheefa Koya pun tak tahu pergi mana. Tetapi kenapa kes yang mereka bawa ini diteruskan?” katanya dipetik semasa satu dialog pada Januari tahun ini.

Bagi Ahmad, semua pendakwaan yang dihadapi pemimpin UMNO adalah satu kezaliman dan didakwa bermotif politik, ia terbukti hari ini apabila satu persatu kes-kes melibatkan pemimpin UMNO dan parti itu yang tidak dijatuhi hukuman dan ada juga yang terlepas daripada diteruskan pendakwaan mereka.

Persepsi orang ramai akan menjejaskan kredibiliti dan integriti kerajaan yang sedang dipimpin Ismail Sabri, tidak sampai sebulan UMNO kembali ke tampuk kuasa pelbagai kontroversi melibatkan keputusan mahkamah yang boleh dipertikaikan.

Bagaimanapun, lebih menarik lagi blok pembangkang membisu dalam kes mahkamah yang memihak kepada UMNO dan pemimpinnya, malah Ketua Pembangkang Datuk Seri Anwar Ibrahim yang sebelum lantang bercakap soal integriti dan ketelusan juga tidak berkata apa-apa. Adakah diam itu tanda setuju?

Anwar yang dianggap sebagai cikgu kepada Zahid, tidak ada sebarang kenyataan dikeluarkan berhubung kes melibatkan anak muridnya tersebut, mungkin bersimpati dengan sakit yang dialami oleh Presiden UMNO itu.

Dalam keadaan Anwar gagal menjadi Perdana Menteri selepas ditipu Zahid, nampaknya Presiden PKR itu masih sayang dan mempertahankan anak muridnya itu walaupun orang ramai mengkritiknya kerana tidak hadir semasa perbicaraan kesnya.

Lebih membingungkan, pemimpin DAP turut sama diam dan tidak lagi membicarakan salahlaku dan salahguna kuasa pemimpin UMNO, ia juga seakan diam tanda bersolidariti dengan rakan sejawat baharu mereka.

Tindak-tanduk pemimpin pembangkang itu mungkin juga satu solidariti ke arah Perjanjian Kepercayaan dan Bekalan (CSA) yang bakal dimerterai dengan kerajaan.

Sebagai tanda persetujuan, gencatan politik yang dimaksudkan tersebut mungkin ia termasuk dengan tidak lagi membicarakan kes mahkamah dihadapi UMNO dan pemimpinnya.

Pembangkang kini nampaknya sudah sealiran dengan UMNO yang kembali menjadi dominan dan sedia memberi sokongan tidak berbelah bahagi terhadap kerajaan yang dipimpin oleh Ismail Sabri demi permuafakatan yang lebih kukuh.


Imigresen sedia hampir sejuta buku memperbaharui pasport

Jabatan Imigresen Malaysia menyediakan sebanyak 970,000 buku pasport bagi tujuan pembaharuan Pasport Malaysia Antarabangsa sempena pembukaan sempadan negara pada 1 April ini.

Ketua Pengarah Imigresen Datuk Seri Khairul Dzaimee Daud berkata jumlah itu dijangka mencukupi sehingga Julai tahun ini bagi kegunaan rakyat negara ini yang ingin memperbaharui pasport mereka untuk keluar negara, lapor Bernama.

“Di dalam stok imigresen sekarang ini, kami mempunyai sebanyak 970,000 bilangan buku pasport yang mana jumlah ini dijangka mencukupi sehingga Julai tahun ini dan selepas itu barulah pihak kami akan menambah semula stok buku pasport.

“Bilangan unjuran ini dibuat berdasarkan kepada jumlah statistik pembaharuan pasport dalam negara kita sebelum berlakunya pandemik COVID-19, dan pada ketika itu, jumlah rakyat kita yang memohon dan memperbaharui pasport mereka setiap tahun adalah antara 2.3 hingga 2.5 juta setahun,” katanya dalam program Bicara Naratif yang disiarkan secara langsung di saluran TV1 Radio Televisyen Malaysia (RTM) malam ini.

Menurutnya, Malaysia akan membenarkan rakyat dan pelancong asing memasuki negara ini bermula 1 April selepas pintu masuk sempadan negara ditutup sejak Mac 2020 bagi menangani pandemik Covid-19.

Sementara itu, bagi mengatasi masalah kesesakan di pintu keluar-masuk antarabangsa sempena bulan Ramadan dan musim mengerjakan ibadah umrah bermula April ini, Khairul Dzaimee berkata pihaknya akan menggalakkan para jemaah menggunakan sistem laluan automatik daripada kaunter manual.

“Ia bagi membolehkan urusan keluar masuk negara berjalan dengan lancar. Selain itu, strategi lain yang akan digunakan ialah kami akan membuka kaunter khas bagi jemaah yang tidak berupaya menggunakan ‘autogate’,” katanya.


Singapura catat 4,848 kes baharu

Kementerian Kesihatan (MOH) Singapura melaporkan sebanyak 4,848 jangkitan baharu Covid-19 dikesan dalam tempoh 24 jam sehingga 12 tengah hari tadi (27 Mac), turun 1,586 kes, berbanding 6,434 kes yang direkod pada Sabtu.

Jangkitan itu, kata MOH melibatkan 4,747 penularan tempatan dan 101 lagi membabitkan pengembara luar.

Dalam tempoh itu juga seramai empat pesakit meninggal dunia akibat komplikasi Covid-19, menjadikan keseluruhan kematian sejak awal 2020 lalu sebanyak 1,250 kes.

Sejak awal 2020 lalu hingga hari ini, Singapura mencatat 1,072,005 kumulatif kes positif.

Data terbaharu di kemas kini laman sesawang MOH malam ini menunjukkan seramai 694 pesakit masih dirawat di hospital, dan 86 pesakit memerlukan bantuan oksigen.

Seramai 22 pesakit masih dirawat di unit rawatan rapi, turun berbanding 24 kes pada Sabtu.

Kebanyakan jangkitan baharu Covid-19 di Singapura melibatkan Protokol 2, iaitu mereka yang sihat atau dinilai mempunyai gejala ringan.

Antara kes baharu yang dilaporkan membabitkan 4,305 diklasifikasikan di bawah Protokol 2, terdiri daripada 4,221 kes tempatan dan 84 jangkitan import. – Agensi


Pelaksanaan gaji minimum perlu teratur, kata Gabenor BNM

Dasar gaji minimum perlu dilaksanakan dengan teratur untuk memastikan langkah itu akan menyokong pertumbuhan ekonomi selain tidak menambah tekanan inflasi kepada negara, kata Gabenor Bank Negara Malaysia (BNM) Tan Sri Nor Shamsiah Mohd Yunus.

Beliau berkata ini perlu terutamanya apabila negara baru menghadapi pandemik Covid-19 dengan ketidaktentuan global yang semakin meningkat berikutan ketegangan geopolitik, lapor Bernama.

“Dalam situasi semasa, pelaksanaan kenaikan gaji minimum perlu mengambil kira pemulihan yang tidak sekata dalam industri.

“Apa yang perlu kita lakukan ialah mengurangkan gangguan dalam aspek ini. Kita perlu memberi sedikit masa kepada syarikat yang terjejas untuk menyesuaikan diri,” katanya pada sidang media secara maya sempena terbitan beberapa siri laporan BNM hari ini.

Laporan itu ialah Laporan Tahunan BNM 2021, Laporan Tinjauan Ekonomi dan Monetari 2021 serta Laporan Tinjauan Kestabilan Kewangan Separuh Kedua 2021.

Nor Shamsiah berkata pendekatan secara berperingkat yang diumumkan oleh kerajaan akan turut membantu menangani isu gaji minimum.

Bagaimanapun, katanya dari semasa ke semasa, gaji minimum perlu bertumpu untuk mengurangkan gangguan dalam pasaran kerja seperti pekerja berpindah kepada pekerjaan yang menawarkan gaji lebih tinggi.

“Oleh itu, apa yang lebih penting, perlu ada pelan hala tuju yang jelas dan telus supaya semua pihak yang terjejas, sama ada syarikat besar atau kecil, dapat merancang dengan sewajarnya untuk ke arah pemulihan,” katanya.

Awal bulan ini, Perdana Menteri Datuk Seri Ismail Sabri Yaakob mengumumkan bahawa kerajaan bersetuju untuk menaikkan gaji minimum kepada RM1,500 daripada RM1,200 pada masa ini dan ini akan dilaksanakan di seluruh negara untuk syarikat tertentu berkuat kuasa 1 Mei, 2022.


Saya tulis sendiri semua penghakiman, kata hakim kes Rosmah

Hakim Mahkamah Tinggi Kuala Lumpur Mohamed Zaini Mazlan berkata beliau selama ini telah menulis sendiri semua 200 penghakiman yang telah dibuatnya tanpa mendapat bantuan pihak lain.

Menurutnya ramai yang tidak menyedari betapa sukarnya beliau berbuat demikian.

“Saya telah melakukan kajian sendiri. Saya telah menulis 200 penghakiman setakat ini dan semuanya saya tulis sendiri. Ramai yang tidak menyedari betapa sukarnya tugas saya.

“Saya tidak mempunyai prejudis terhadap beliau (Datin Seri Rosmah Mansor),” katanya ketika menolak permohonan Rosmah supaya beliau menarik diri daripada meneruskan dan membuat keputusan berhubung kes rasuah itu.

Beliau berkata dokumen terbabit (kononnya penghakiman kes Rosmah yang bocor) bukanlah alasan penghakiman yang disediakan olehnya dan beliau tidak akan menggunakannya dalam penghakiman.

Keputusan dalam kes Rosmah adalah dibuat berdasarkan fakta dan undang-undang, katanya menurut Bernama.

Terdahulu, peguam Rosmah, Datuk Jagjit Singh berkata dokumen yang didakwa bocor tersebut adalah draf penghakiman yang disediakan oleh pihak ketiga untuk hakim Mohamed Zaini.

Jagjit berkata demikian ketika Mohamed Zaini bertanya apakah dokumen itu sebenarnya, yang menjadi asas kepada permohonan pembelaan agar dia digugurkan daripada mendengar kes tersebut.

Jagjit merujuk salinan dokumen didakwa bocor berkaitan kes rasuah Rosmah, yang disiarkan dalam sebuah blog.

Pada Selasa (30 Ogos), Rosmah memfailkan permohonan menyingkirkan Mohamed Zaini atas alasan kononnya penghakiman kesnya bocor. Keputusan penghakiman itu disediakan oleh pihak lain yang telah tular di media pada 26 Ogos.

Asas bagi Rosmah, yang pernah menerajui pejabat bahagian ‘Wanita Pertama Malaysia (FLOM)’, adalah berdasarkan kebocoran keputusan penghakiman yang dikatakan untuk kesnya yang diterbitkan sebuah blog hujung minggu lalu, yang kini dalam siasatan polis.

Ia merupakan kebocoran kedua mengenai prosiding kehakiman kerana minggu lepas, draf penghakiman melibatkan Najib diterbitkan blog sama, sebelum pendaftar Mahkamah Persekutuan membuat laporan polis.

Blog terbabit dikendalikan seorang penulis yang kini bersembunyi di luar negara setelah beberapa waran tangkap dikeluarkan terhadapnya.

Dalam permohonannya, Rosmah mendakwa kebocoran itu telah mengurangkan keyakinannya terhadap keupayaan dan integriti Mohamed Zaini sebagai hakim bicara untuk membuat keputusan dengan saksama.

Mohamed Zaini juga meminta maaf kerana membuatkan semua pihak tertungu-tunggu keputusan daripadanya.

“Maaf kerana membuatkan semua orang ternanti-nanti. Saya gagal mencari orang yang sudi menulis penghakiman untuk saya, jadi saya terpaksa tulis sendiri.

“Saya harap unit penyelidikan maafkan saya tetapi saya tidak membaca pendapat mereka… Sejujurnya, saya sentiasa melakukan sendiri tugas saya, sesusah manapun ia.

“Sesiapa sahaja boleh menyatakan pendapat masing-masing namun yang penting adalah pendapat saya sendiri,” katanya.

“Apa jua perasaan, kita tinggalkan di luar pintu sebelum duduk di kerusi hakim,” katanya.

Mohamed Zaini kemudian menjatuhkan hukuman penjara 10 tahun dan denda RM970 juta terhadap Rosmah setelah didapati bersalah terhadap tiga pertuduhan rasuah melibatkan projek solar hibrid di sekolah-sekolah luar bandar di Sarawak.

Hakim Mohamed Zaini Mazlan bagaimanapun membenarkan permohonan Rosmah untuk menangguhkan hukuman sementara menunggu rayuan di Mahkamah Rayuan.

Mohamed Zaini juga membenarkan ikat jamin RM2 juta yang ditetapkan sebelum ini dikekalkan.

Jika dia gagal membayar denda berkenaan, Rosmah perlu menjalani hukuman penjara tambahan 30 tahun.


378,000 penumpang guna lapangan terbang sejak Januari-April

Sebanyak 378,000 penumpang antarabangsa menggunakan lapangan terbang untuk masuk dan berlepas dari Malaysia sepanjang Januari hingga April lalu, kata Malaysia Airports Holdings Bhd (MAHB)

Bagaimanapun, MAHB berkata semua penumpang terbabit melalui langkah-langkah pemeriksaan kesihatan dan keselamatan yang ketat sebagaimana ditetapkan Kementerian Kesihatan Malaysia (KKM).

Dalam satu kenyataan hari ini MAHB berkata 107,000 penumpang direkodkan masuk dan berlepas dari lapangan terbang di negara ini sepanjang April lalu.

“Sebagai perbandingan, sejak awal 2021, pergerakan lalu lintas penumpang antarabangsa adalah 102,000 untuk Mac, 73,000 untuk Februari dan 96,000 untuk Januari,” kata MAHB menjawab dakwaan yang tular dan laporan media mengaitkan kewujudan pelbagai varian Covid-19 di negara ini dengan trafik penumpang yang tinggi pada April lalu.

Menurut MAHB, pergerakan penumpang antarabangsa termasuk warga asing yang kembali ke negara asal mereka, pelajar yang melanjutkan pengajian di luar negara, pemastautin tetap yang pasangan atau ahli keluarga mereka warganegara Malaysia, diplomat dan mereka yang mendapat kebenaran Jabatan Imigresen Malaysia untuk menjalankan tugas rasmi atau perniagaan.

“Tambahan pula, semua lapangan terbang di Malaysia kekal beroperasi sejak bermulanya Perintah Kawalan Pergerakan (PKP) untuk memudahkan urusan menyelamat dan penghantaran pulang, serta penerbangan kargo ke dalam dan luar negara,” kata MAHB dalam kenyataan itu.

MAHB menjelaskan jumlah 1.96 juta pergerakan penumpang yang direkodkan pada April meliputi semua rangkaian lapangan terbang kendalian kumpulan itu di Malaysia dan Lapangan Terbang Antarabangsa Sabiha Gokcen Istanbul (ISG) di Turki.


Zahid beritahu mahkamah tak boleh guna wang YAB secara bebas

Presiden UMNO Datuk Seri Ahmad Zahid Hamidi hari ini berkata dia perlu mengikut objektif bertulis Yayasan Akalbudi (YAB) dalam perlembagaan syarikat dan menyatakan tidak boleh menggunakan wang badan amal itu sesuka hati.

Zahid berkata demikian ketika memberi keterangan membela diri dalam perbicaraan membabitkan 47 pertuduhan, termasuk 12 pertuduhan pecah amanah jenayah lebih RM31 juta dana YAB.

YAB ialah sebuah yayasan kebajikan yang ditubuhkan dengan tujuan yang dinyatakan untuk membasmi kemiskinan dan membantu golongan miskin, dengan pemegang amanah dan penandatangan tunggal untuk cek ialah Ahmad Zahid.

Ditanya oleh peguamnya Hamidi Mohd Noh sama ada dia “bebas” menggunakan dana YAB “atas kehendak anda sendiri”, Zahid menjawab: “Yang Arif, tidak bebas.”

Dalam erti kata lain, Zahid menjelaskan bahawa penggunaan dana YAB terhad kepada perlembagaan syarikat yang mengandungi objektif organisasi.

Badan amal itu sebelum ini dikenali sebagai Yayasan Budi dinamakan semula kepada YAB dan objektif baharu telah ditambah pada perlembagaan syarikatnya.

Sepanjang perbicaraan, Zahid menegaskan bahawa firma guaman Lewis & Co memegang wang sebagai amanah untuk YAB dalam akaun pelanggan firma guaman itu, tetapi pihak pendakwaan menuduhnya melakukan pengubahan wang haram dengan mendakwa dana haram dimasukkan ke dalam simpanan tetap melalui Lewis & Co.

Diminta menjelaskan sama ada dia tidak membantah Lewis & Co memindahkan dana kepada simpanan tetap kerana kepentingan peribadinya, Zahid tidak bersetuju.

Dia juga menafikan mempunyai sebarang konflik kepentingan terhadap YAB.

“Saya tidak bersetuju kerana Lewis & Co memegang amanah untuk akaun pelanggan itu dan pastinya semua dana yang didepositkan sama ada dalam akaun semasa atau deposit tetap atau deposit semasa adalah mengikut undang-undang yang terpakai kepada mana-mana firma guaman untuk memastikan kepentingan akaun pelanggan, yang mana dalam kes ini ialah Yayasan Akalbudi.

“Justeru, pastinya bukan saya ada kepentingan peribadi dalam Yayasan Akalbudi, apa lagi mengarahkan Lewis & co untuk membuat sebarang bayaran untuk kepentingan peribadi saya. Kerana saya tahu walaupun Yayasan Akalbudi dimulakan oleh saya, tetapi saya terikat sepenuhnya dengan memorandum dan artikel persatuan bagi penubuhan Yayasan Akalbudi, dan saya mengikutinya sepenuhnya tanpa sebarang konflik kepentingan atau kepentingan peribadi saya,” katanya.

Ketika disoal seorang lagi peguamnya Datuk Ahmad Zaidi Zainal mengenai sama ada bekas Timbalan Pengarah Urusan Datasonic Group Berhad Chew Ben Ben memberitahu tujuan cek RM6 juta diserahkan, Zahid menjawab “sumbangan politik”.

Ahmad Zaidi: Mengapa sumbangan daripada Datasonic yang Datuk Seri (Zahid) terima masuk ke dalam akaun Tetuan Lewis & Co dan tidak buat aktiviti politik daripada sumbangan itu?

Zahid: Yang Arif, sebarang sumbangan politik walaupun untuk aktiviti peribadi saya sebagai ahli politik, saya masukkan (sumbangan) ke dalam akaun Lewis & Co sebagai pemegang amanah (YAB) adalah untuk disalurkan kepada aktiviti-aktiviti yang dibenarkan sebagaimana terdapat dalam M&A untuk tujuan atau objektif YAB.


Kon Yeow lega keputusan DAP kekalkan namanya sebagai KM

Ketua Menteri Pulau Pinang, Chow Kon Yeow akui tenang selepas pengumuman keputusan partinya yang memilih untuk mencalonkannya pada jawatan tersebut selepas pilihan raya negeri nanti.

Malah beliau terharu dengan keputusan DAP itu.

“Saya berasa tenang walaupun banyak desas-desus di lapangan dalam satu dua minggu ini namun akhirnya parti telah membuat keputusan dan saya terharu dengan keputusan itu. Bagi saya ini satu pengiktirafan kepada saya dan kerajaan negeri yang saya pimpin.

“Sebenarnya dalam tempoh menuju ke akhir penggal ini, saya mengambil kesempatan untuk merumuskan pencapaian kerajaan negeri dan rancangan seterusnya yang telah menggariskan apa yang kita ingin lakukan sekiranya diberi kepercayaan dan selepas itu memperolehi mandat baharu daripada pengundi-pengundi.

“Saya anggap ini satu kepercayaan yang amat saya hargai tetapi ini satu lagi permulaan cabaran seterusnya adalah menghadapi PRN yang penuh cabaran. Saya berharap dapat memimpin PH dan gabungan dengan BN untuk meyakinkan rakyat jelata bahawa kita adalah kerajaan negeri yang prorakyat, perpaduan, pembangunan, kesejahteraan dan kebajikan rakyat,” katanya, lapor Sinar Harian.

Sebelum ini terbit desas-desus yang menyebut Kon Yeow akan ditukar selepas terdapat desakan dari dalam DAP untuk menyekat beliau daripada kembali menjadi ketua menteri selepas PRN akan datang.

Malah laporan itu mendakwa, gerakan tersebut dikatakan mahu Pengerusi DAP, Lim Guan Eng kembali menerajui kerajaan negeri dengan alasan Kon Yeow dilihat tidak berkesan sebagai ketua menteri.

Hari ini, DAP mengumumkan keputusan tersebut malam tadi sekali gus menghentikan spekulasi beliau akan digugurkan sebagai ketua menteri.

Keputusan sebulat suara DAP itu diutarakan Setiausaha Agungnya, Anthony Loke Siew Fook selepas mengadakan perbincangan dengan pucuk pimpinan parti termasuk Pengerusi DAP, Lim Guan Eng.

Anthony berkata, jawatankuasa sama juga memutuskan akan membuat pembaharuan besar dalam barisan Exco kerajaan negeri yang mewakili DAP sekiranya diberi mandat semula oleh rakyat Pulau Pinang untuk mentadbir semula.


Tak benar 40 jururawat meninggal, vaksin Covid-19 beracun

Kementerian Kesihatan Malaysia (KKM) menafikan tuduhan bahawa 40 jururawatnya meninggal dunia selepas menerima suntikan vaksin Covid-19.

Dalam satu kenyataan hari ini, KKM juga menolak tuduhan yang dibuat menerusi satu klip audio yang mendakwa vaksin Covid-19 beracun.

“Satu audio berdurasi 2:48 yang menyatakan bahawa ada seramai 40 orang jururawat meninggal dunia dan mendakwa vaksin COVID-19 adalah racun adalah satu dakwaan yang tidak benar sama sekali,” kata kenyataan itu.

Sehubungan itu, KKM menasihatkan masyarakat membimbing mereka yang berada di bawah jagaan keluarga masing-masing supaya tidak membuat, berkongsi dan mempercayai maklumat yang tidak benar itu.

“Adalah menjadi satu kesalahan dari segi undang-undang membuat kenyataan yang tidak benar dan menimbulkan kegelisahan awam.

“Oleh itu, sebelum ianya berlaku adalah lebih baik kita mencegahnya dengan nasihat menasihati antara satu sama lain,” kata kenyataan itu tanpa menjelaskan sama ada laporan polis dibuat untuk siasatan dan tindakan lanjut.


‘Najib, Anwar kumpulan kecewa cuba sabotaj kerajaan PN’

Setiausaha Politik Pesuruhjaya PAS Perak, Fairuz Hafiizh Othman menempelak Pakatan Harapan (PH) dan ‘Kluster Kecewa’ yang mahu melihat kerajaan Perikatan Nasional (PN) gagal mentadbir negara, khususnya dalam menangani pandemik Covid-19.

“Saya tahu kemarahan kerana hilang kuasa itu sangat menyakitkan. Ada yang berangan dapat pencen Menteri. Ada yang berangan dapat jadi Perdana Menteri dan ada pula yang bercita-cita untuk kembali jadi Perdana Menteri.

“Mereka bukan berbicara untuk rakyat. Mereka berbicara untuk kepentingan peribadi dan kelompok mereka. Teringat kemarahan Mat Sabu dalam ucapan sulung kehilangan jawatan Menteri… ‘Haram jadah’,” katanya menerusi kenyataan dalam Facebook beliau.

Kenyataan beliau itu dipercayai merujuk kepada bekas Perdana Menteri, Datuk Seri Najib Razak dan Presiden PKR, Datuk Seri Anwar Ibrahim, serta beberapa pemimpin PH lain yang pernah menjadi menteri selama 22 bulan.

Sehubungan itu, Fairuz Hafiizh mengingatkan rakyat supaya tidak terpengaruh dengan kumpulan yang kecewa itu, sebaliknya bersatu menyokong usaha kerajaan untuk menangani masalah Covid-19 selain menjaga kebajikan rakyat.

Dengan membawa naratif ‘Kerajaan Gagal’, beliau berkata, PH dan Ahli Parlimen yang bergabung dalam kerajaan PN tetapi berhati pembangkang, mendesak kerajaan membenarkan rentas daerah dan negeri untuk sambutan Aidilfitri.

“Biarkan pembangkang menjerit, Gagal… Gagal… Kerana mereka gagal menghasut rakyat. Mereka yang gagal, bukan Kerajaan yang gagal.

“Benar, memang benar, pembangkang mahu Kerajaan gagal. Kalau Kerajaan menang dalam perangi Covid-19, mereka akan gagal merampas Kerajaan. Itu yang mereka takut. Saya berpendirian bahawa kegagalan sebahagian rakyat Malaysia mematuhi SOP yang dilaksanakan Kerajaan adalah kerana ‘hasutan pembangkang’ yang gagal.

“Merekalah pembela kepada pesalah SOP yang didenda. Merekalah pendesak agar PKP dibatalkan di saat Kerajaan hampir berjaya mengekang pandemik hingga angka satu. Atas alasan rakyat perlu cari makan. Apabila SOP dilonggarkan dan kes mula meningkat, merekalah yang melalak minta dibuat ‘total lockdown’,” katanya.

Fairuz Hafiizh berkata kerajaan PN sekarang ini sedang menguruskan pandemik Covid-19 semampu yang boleh demi kebaikan rakyat.

“Belum ada Kerajaan di Malaysia yang ada pengalaman urus pandemik. Malah PH dari awal tersebar virus ini sudah membuat keputusan yang ternyata salah sehingga ada Menteri PH yang bagi tahu demam campak lebih bahaya dari Covid-19.

“Sekarang masanya rakyat beri sokongan usaha Kerajaan. Kalau diikut kelemahan, ia pasti ada. Namun kini masanya kita menampung kelemahan itu dengan menyokong. Total lockdown sudah diisytiharkan. Bantuan untuk rakyat sedang diaturkan,” katanya.


Saham AS menjunam

Saham Amerika Syarikat (AS) menjunam pada Isnin (13 Jun), dengan S&P 500 mengesahkan ia berada dalam pasaran menurun, meningkatkan kebimbangan bahawa jangkaan kenaikan kadar faedah secara agresif oleh Rizab Persekutuan boleh mendorong ekonomi ke dalam kemelesetan.

Penurunan lebih 20 peratus di bawah rekod tertinggi mengesahkan bahawa indeks pasaran saham AS berada dalam kedudukan menurun, menurut definisi yang biasa digunakan.

Ini adalah kali pertama S&P 500 mengesahkan pasaran menurun sejak Wall Street menjunam 2020 yang disebabkan oleh pandemik Covid-19.

Saham tidak menentu sejak awal tahun ini, dengan pencerobohan Russia ke atas Ukraine pada akhir Februari memainkan peranan ke atas pasaran saham.

Tetapi kebimbangan yang semakin meningkat tentang inflasi dan dasar monetari bank pusat AS yang ketat, telah mencetuskan banyak penjualan baru-baru ini.

S&P 500 ditutup pada 3,749.63, turun 3.9 peratus pada Isnin dan 21.8 peratus di bawah rekod penutup tertinggi 3 Januari lalu pada 4,796.56.

Purata Indeks Perindustrian Dow Jones turun 876.05 mata, atau 2.79 peratus, kepada 30,516.74, manakala Komposit Nasdaq turun 530.80 mata, atau 4.68 peratus, kepada 10,809.23.

Indeks pada Jumaat mencatatkan penurunan peratusan mingguan terbesar sejak Januari dan berakhir lebih rendah secara mendadak selepas laporan menunjukkan kenaikan harga pengguna AS yang lebih curam daripada jangkaan pada Mei.

“Pandangan saya ialah kita tidak akan benar-benar melihat pemulihan untuk pasaran saham sehingga kita melihat beberapa jenis putaran daripada Sistem Rizab Persekutuan (FED).

“Dan yang saya maksudkan adalah menjadi kurang agresif, yang saya tahu akan mengambil masa kerana pada masa ini trajektori adalah untuk menjadi lebih agresif,” kata Ketua Strategi Pasaran Global di Invesco di New York, Kristina Hooper.

FED dijangka menaikkan kadar faedah sebanyak 50 mata asas apabila ia mengakhiri mesyuarat dua harinya pada Rabu (15 Jun), dan jangkaan untuk kenaikan 75 mata asas pada mesyuarat telah melonjak kepada hampir 30 peratus daripada 3.1 peratus seminggu yang lalu , menurut Alat Fedwatch CME.

Satu kebimbangan adalah bahawa dorongan agresif yang lebih tinggi pada kadar yang akan ditetapkan oleh Fed boleh menyebabkan ekonomi ke dalam kemelesetan.

Keluk dua tahun hasil Perbendaharaan AS bagi 10 tahun pada Isnin secara ringkas terbalik buat kali pertama sejak April, yang mana ramai di pasaran melihatnya sebagai isyarat yang boleh dipercayai bahawa kemelesetan boleh berlaku dalam satu atau dua tahun akan datang.

Kemelesetan tahun ini merupakan anjakan penting bagi pasaran selepas rali pantas dan kukuh setelah pandemik Covid-19.

S&P 500 naik 114.38 peratus daripada paras terendah penutupannya pada 23 Mac 2020, kepada rekod penutup tertinggi pada 3 Januari tahun ini.

“Sebab mengapa pasaran tidak mencapai titik terendah, kami fikir, adalah kerana masih terdapat banyak ketidaktentuan. Dan disebabkan itu, kemungkinan ia akan menjadi sangat bergelora di sini,” kata Ketua Strategi Pelaburan di Baker Avenue Asset Management, King Lip.

Saham berkaitan mata wang kripto dan blockchain, termasuk Riot Blockchain, Marathon Digital Holdings dan Coinbase Global, semuanya menjunam apabila Bitcoin merosot lebih daripada 10 peratus selepas syarikat pinjaman mata wang kripto utama AS, Celsius Network, membekukan pengeluaran dan pemindahan dengan menyebut keadaan “melampau”. – Agensi


Rakan wanita disyaki terlibat dalam kes bunuh suami ditahan

Polis menahan seorang lelaki yang dipercayai terlibat dalam kes pembunuhan melibatkan seorang wanita yang disyaki memukul suaminya hingga mati di Flat Nipah, Taman Daya di Johor Bahru semalam.

Ketua Polis Daerah Johor Bahru Selatan ACP Raub Selamat berkata buruh berumur 52 tahun yang juga rakan wanita itu ditahan di kawasan Majidee di sini pada pukul 10 malam tadi, dan ujian saringan mendapati lelaki itu positif dadah jenis methamphetamine dan amphetamine, lapor Bernama.

“Hasil siasatan pihak polis mendapati motif pembunuhan dipercayai kedua-dua individu itu berada di bawah pengaruh dadah,” katanya dalam kenyataan hari ini.

Beliau berkata lelaki yang didapati mempunyai lima rekod jenayah lampau, dua daripadanya berkaitan kes dadah itu, direman tujuh hari bermula hari ini bagi membantu siasatan.

Pagi tadi seorang wanita berumur 36 tahun yang bekerja sendiri direman tujuh hari bagi membantu siasatan berhubung pembunuhan suaminya yang berumur 44 tahun, yang ditemukan maut dipercayai akibat diserang menggunakan objek tumpul kira-kira pukul 7.50 pagi semalam.

Raub sebelum ini dilaporkan berkata wanita berkenaan didapati berada di bawah pengaruh dadah berdasarkan ujian saringan yang mendapati dia positif dadah jenis methamphetamine dan amphetamine.


Jangkitan baharu di Selangor turun kepada 380 kes, terendah sejak April

Walaupun, jangkitan keseluruhan Covid-19 di seluruh negara hari ini turun ke paras terendah sejak Mei lalu, sembilan negeri mencatat peningkatan kes baharu.

Selangor pula merekodkan penurunan jangkitan harian mendadak, terendah sejak April lalu, apabila merekodkan 380 kes positif berbanding 919 kes semalam.

Jumlah itu adalah yang terendah sejak merekodkan 219 kes pada 29 Mac 2021 lalu. Kali terakhir negeri itu mencatat kes terendah ialah pada 11 Oktober lalu sebanyak 671 kes.

Jumlah terbaharu di Selangor itu menjadikan kumulatif positif sebanyak 777,556 dengan sehingga semalam 752,225 pesakit sembuh, dan 9,886 lagi meninggal dunia.

Negeri itu kini mencatat 15,065 kes aktif, termasuk 13,497 pesakit menjalani kuarantin di rumah; 691 ditempatkan di PKRC; 811 dimasukkan ke hospital; dan 60 pesakit dirawat di unit rawatan rapi (ICU) dengan 42 daripadanya memerlukan alat bantuan pernafasan.

Berdasarkan statistik terbaharu Jabatan Kesihatan Negeri-Negeri, Johor, Kedah, Terengganu, Pulau Pinang, Kuala Lumpur, Pahang, Sarawak, Putrajaya, dan Perlis mencatat peningkatan kes baharu.

Johor hari ini mencatat 355 jangkitan baharu berbanding 297 kes semalam, menjadikan keseluruhan kumulatif positif sebanyak 240,641 kes dengan 230,095 pesakit telah sembuh dan, 3,825 kes kematian.

Sehingga semalam, Johor merekodkan 6,366 kes aktif, termasuk 5,484 pesakit menjalani kuarantin di rumah; 372 ditempatkan di PKRC; 486 dimasukkan ke hospital; dan 24 pesakit dirawat di ICU, dengan 21 daripadanya memerlukan alat bantuan pernafasan.

Negeri itu turut merekodkan 37 kes aktif, dengan 25 daripadanya melibatkan kluster berkaitan tempat kerja.

Seramai 3,032,940 atau 80.2 peratus daripada populasi di negeri itu juga telah lengkap divaksinasi, 81.2 peratus atau 3,070,627 lagi menerima sekurang-kurangnya satu dos, dan 373,944 individu menerima dos penggalak.

Kedah pula merekodkan 277 kes baharu berbanding 176 semalam; diikuti Terengganu (232 kes baharu, 156 semalam); Pulau Pinang (225 kes baharu, 216 semalam); dan Kuala Lumpur (186 kes baharu, 184 semalam).

Pahang pula merekodkan 168 kes baharu, berbanding 150 semalam; Sarawak (36 kes baharu, 30 semalam); Putrajaya (30 kes baharu, 18 semalam); dan Perlis (20 kes baharu, 16 semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan daripada keseluruhan 2,589 jangkitan baharu hari ini, 66 kes atau 2.5 peratus melibatkan pesakit kategori 3, 4 dan 5, manakala selebihnya atau 97.5 peratus lagi adalah pesakit kategori 1 dan 2.

Menurutnya, tiga kluster baharu dikesan hari ini menjadikan keseluruhannya 6,082 kluster dengan 5,831 telah ditamatkan dan 251 lagi masih aktif.

“Seramai 3,810 pesakit telah sembuh hari ini menjadikan kumulatif 2,638,191 pesakit pulih atau 96.9 peratus dripada 2,721,544 kumulatif kes positif.

“Pada masa sama 379 pesakit kini dirawat di ICU, termasuk 210 yang memerlukan alat bantuan pernafasan,” katanya.

Beliau berkata daripada kes baharu hari ini 46 adalah kes import yang turut melibatkan 11 rakyat asing, dan 2,543 kes tempatan, termasuk 116 rakyat asing.


Tak perlu ikut rentak Zahid dengan meletak jawatan, kata Shahidan

Menteri dan Timbalan Menteri UMNO tidak perlu mengikut rentak yang dibawa Presiden, Datuk Seri Ahmad Zahid Hamidi yang mengumumkan keputusan Mesyuarat Majlis Tertinggi (MT) untuk menarik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin.

Pengerusi Majlis Ahli Parlimen Perikatan Nasional (PNBBC), Datuk Seri Shahidan Kassim berkata tidak ada keperluan untuk Menteri dan Timbalan Menteri meletak jawatan kerana langkah tersebut hanya akan membawa implikasi tidak baik kepada kestabilan politik negara.

“Dan kami maklumkan, kesemua Menteri dan Timbalan UMNO tidak perlu meletak jawatan dan mengikut rentak yang dibawa Presiden UMNO, ” katanya lapor Utusan Malaysia.

Shahidan juga menegaskan Perikatan Nasional masih kerajaan yang stabil dan disokong majoriti Ahli-Ahli Parlimen (MP), disamping mencabar pihak yang mendakwa memiliki majoriti untuk membuktikan.

“Siapa yang cabar kami, buktikan ada jumlah yang cukup untuk memerintah. Saya masih Pengerusi PNBBC menyatakan bahawa majoriti PNBBC menyokong kerajaan hari ini,” katanya lagi.

Semasa sidang media petang tadi, Zahid berkata UMNO menarik balik sokongan terhadap kerajaan PN dan Perdana Menteri.

Terdahulu, MP Lenggong, Datuk Seri Shamsul Anuar Nasarah menjadi Menteri UMNO pertama meletak jawatan hari ini sebagai Menteri Tenaga Dan Sumber Asli selepas berakhir Mesyuarat MT petang tadi.


Sengaja lempar tuduhan, alih perhatian dari isu utama : Cuepacs

Kongres Kesatuan Pekerja Dalam Perkhidmatan Awam (Cuepacs) melihat tuduhan melulu tanpa bukti yang dilemparkan terhadap Jabatan Imigresen Malaysia (JIM) hanya memberi persepsi buruk kepada perkhidmatan awam.

Presidennya, Datuk Adnan Mat berkata beliau melihat tuduhan tersebut sengaja dicetuskan bagi mengalih perhatian terhadap isu utama yang sebenarnya berlaku.

“Sekiranya benar wujudnya budaya rasuah seperti digambarkan, perkara itu sepatutnya dilaporkan dengan bukti jelas terus kepada Suruhanjaya Pencegarah Rasuah Malaysia (SPRM).

“Tuduhan tanpa bukti atau asas ini hanya mengundang penghakiman awam oleh masyarakat yang hanya mengundang persepsi negatif kepada perkhidmatan awam,” katanya lapor Kosmo, hari ini.

Beliau meluangkan masa menyantuni operasi penguatkuasa JIM di Lapangan Terbang Antarabangsa Kuala Lumpur (KLIA), hari ini.

Beliau yang memandang serius soal tuduhan itu berkata, Cuepacs bersolidariti sepenuhnya dengan JIM selagi mana tiada pelanggaran undang-undang dibuktikan oleh pihak berkuasa.

Katanya, tiada istilah ‘kebal’ terhadap mana-mana penjawat awam yang didapati melakukan kesalahan begitu juga pihak luar mencampuri urusan dalaman agensi kerajaan.

Beliau turut menegaskan, Cuepacs menolak sebarang campur tangan luar dalam urusan keselamatan negara yang digalas oleh JIM atau mana-mana agensi kerajaan.

Minggu lalu, Menteri Pelancongan, Seni dan Budaya, Datuk Seri Tiong King Sing membuat kecoh setelah menyerbu masuk ke balai ketibaan antarabangsa untuk ‘menyelamatkan’ seorang pelancong China yang dinafikan daripada memasuki negara ini oleh JIM.

Malah dalam kenyataannya menjelaskan keadaan itu, Tiong mendakwa pegawai Imigresen di KLIA terlibat aktiviti rasuah.

Sementara itu JIM dalam satu kenyataan sejurus gambar dan berita berkaitan pencerobohan itu tular menegaskan pihak menjalankan siasatan segera berkait kejadian itu.


Persatuan lapor polis video muzik Cak Kun Cak Raya Aliff Syukri

Persatuan Konsortium Industri Rakaman Malaysia (IRAMA) membuat laporan polis berhubung isu video muzik lagu Cak Kun Cak Raya dendangan Datuk Seri Aliff Syukri Kamarzaman yang disifatkan keterlaluan.

Pada masa sama, persatuan itu juga menggesa kerajaan meminda semula Akta 294 (a) dan (b) kerana disifatkan terlalu longgar sehingga tidak memberi kesan kepada pencipta kandungan.

Presiden IRAMA, Ayob Abdul Majid berkata, video muzik itu melanggar budaya dan tatasusila masyarakat Malaysia serta menghina kemuliaan bulan Ramadan.

“Pegawai polis bertugas mencadangkan saya membawa kes ini kepada Kementerian Komunikasi dan Digital (KKD) kerana akta yang ada terlalu longgar.

“Jadi, kami berharap KKD dapat membincangkan isu ini di parlimen, seterusnya denda tinggi dikenakan termasuk hukuman penjara bukan sahaja kepada Aliff tetapi kepada semua pencipta kandungan.

“Jika hukuman berat tidak dikenakan, lebih banyak video tidak sensitif dihasilkan. Disebabkan itulah, hari ini kebanyakan penyanyi dan pencipta kandungan tidak takut dengan denda,” katanya lapor BH.

Mengulas lanjut, Ayob berkata, beliau pada awalnya enggan membuat laporan polis kerana tidak mahu memberikan promosi percuma kepada usahawan itu.

Namun katanya, disebabkan video muzik itu menggusarkan orang ramai sehingga timbul perbalahan dalam kumpulan WhatsApp dan media sosial, maka tindakan terpaksa diambil.

“Dari mula lagi banyak pihak meminta IRAMA membuat laporan polis, tetapi saya enggan memberikan promosi percuma.

“Namun selepas didesak penggiat industri, saya akhirnya akur. Namun, objektif saya supaya menteri dapat menggubal akta berkenaan.

“Saya tidak mahu objektif pada hari ini sia-sia, sama seperti tahun lalu. Tujuan saya datang hari ini kerana mahu video muzik seperti itu disekat dengan hukuman tinggi termasuk penjara dikenakan.

“Kami bukan menyentuh peribadi Aliff atau lagu ini kerana ia sebuah karya bagus, tetapi video muzik memang tidak bersesuaian untuk tontonan terutama generasi muda,” katanya.

Gelagat Aliff bersama lima penari yang berpakaian baju Melayu ala baju renang yang ketat serta menari terkinja-kinja dilihat tidak sopan untuk dipertontonkan kepada umum, selain merosakkan nilai dan tradisi baju Melayu.

Bagaimanapun, usahawan kontroversi itu tidak melihat video muzik itu sebagai satu kesalahan kerana mendakwa tidak berbogel dan melakukan aksi ghairah.

Aliff berpendapat video muzik itu tidak sepatutnya dijadikan isu besar.

Tahun lalu, Aliff turut menimbulkan isu sama apabila video muzik lagu Kelepok Raya nyanyiannya turut mengundang kontroversi sehingga mendapat kecaman ramai.

Video muzik terbabit menampilkan sekumpulan penari lelaki berperwatakan lembut, selain wajah turut disolek.

Disebabkan itu, Aliff dipanggil oleh Suruhanjaya Komunikasi dan Multimedia (SKMM) untuk memberi keterangan bagi membantu siasatan berhubung video muzik mengikut Seksyen 233 Akta Komunikasi dan Multimedia 1998.

Bagaimanapun, tiada pendakwaan dilakukan.


[KEMAS KINI] Covid mengganas, 8,290 kes baharu, 61 kematian

Kementerian Kesihatan Malaysia (KKM) melaporkan dalam tempoh 24 jam lalu sehingga 12 tengah hari tadi 8,290 kes baharu positif Covid-19 dilaporkan, menjadikan kumulatif kes sebanyak 549,518.

Ketua Pengarah Kesihatan, Tan Sri Dr Noor Hisham Andullah berkata dalam tempoh itu juga 61 kematian direkodkan menjadikan jumlah keseluruhan setakat ini ialah 2,552.

Beliau berkata, sepanjang tempoh masa berkenaan juga 4,814 pesakit sembuh menjadikan keseluruhan kes sembuh kepada 474,139.

“Seramai 808 pesakit kini dirawat di unit rawatan rapi dengan 403 daripadanya memerlukan bantuan alat pernafasan,” katanya dalam kenyataan hari ini.

Dr Noor Hisham berkata, semua negeri kecuali Selangor, Sarawak, Terengganu dan Wilayah Persekutuan Labuan, mencatat peningkatan kes hari ini.

Bagaimanapun, Selangor kekal sebagai penyumbang terbanyak kes Covid-19 dengan mencatatkan 2,052 kes menjadikan kumulatif kes di negeri itu sebanyak 179,502.

Berdasarkan kes baharu hari ini, Johor mencatatkan peningkatan ketara iaitu sebanyak 762 kes berbanding 549 kes yang direkodkan semalam, malah negeri itu juga belum pernah mencapai lebih 700 kes jangkitan dalam sehari.

Manakala, Kelantan juga mencatatkan jangkitan baharu Covid-19 tertinggi setakat ini dengan 851 kes berbanding 754 yang direkod semalam.

Kes positif harian di Kedah juga meningkat lebih 100 apabila merekodkan 544 jangkitan baharu hari ini berbanding 441 kes semalam.

Negeri lain yang mencatatkan peningkatan ialah Sabah, Wilayah Persekutuan Kuala Lumpur, Pulau Pinang, Negeri Sembilan, Perak, Melaka, Pahang, Wilayah Persekutuan Putrajaya dan Perlis.


Ahli Parlimen Myanmar bentuk ‘kerajaan, Kabinet bayangan’

Parlimen Myanmar yang ‘bersembunyi’ daripada kuasa junta tentera, semalam mengumumkan ‘kerajaan bayangan’ dengan Aung San Suu Kyi dilantik memimpin negara itu.

Negara itu kini berada dalam kekacauan sejak tentera menahan Suu Kyi dan merampas kuasa, mencetuskan pemberontakan besar-besaran menentang junta yang berusaha menangkis tunjuk perasaan menggunakan senjata api.

Selain mendesak demokrasi dikembalikan, penunjuk perasaan juga semakin menggesa kumpulan minoriti diberi peranan lebih penting dalam pentadbiran negara itu, yang dikongkong sepenuhnya etnik majoriti Bamar.

Jawatankuasa Mewakili Pyidaungsu Hluttaw (CRPH), kumpulan ahli Parlimen yang kebanyakannya adalah penyokong Suu Kyi, kini cuba mewujudkan pentadbiran menerusi ‘Parlimen bayangan’.

Mengetuai apa yang dipanggil ‘Kerajaan Perpaduan Myanmar’ Suu Kyi kekal sebagai Kaunselor Negara, sementara U Win Myint pula adalah presiden. Kedua-dua mereka sekarang ini berdepan tuduhan oleh junta tentera.

Mereka akan dibantu oleh naib presiden daripada etnik Kachin dan perdana menteri daripada etnik Karen, kata pemimpin demokrasi terkemuka Myanmar, Min Ko Naing menerusi laman Facebook rasmi CRPH.

“Kami telah membentuk kerajaan yang disertai ramai pemimpin kalangan etnik minoriti,” katanya.

‘Kabinet bayangan’ Kerajaan Perpaduan Myanmar itu turut menyenaraikan pemimpin terkemuka etnik Chin, Shanni, Mon, Karenni dan Ta’ang.

“Kita mesti menariknya dari akar. Hanya rakyat sahaja yang boleh membuat keputusan demi masa depan mereka,” katanya.

Junta tentera bagaimanapun berkata sesiapa yang bekerjasama atau terbabit dengan CRPH melakukan pengkhianatan terhadap negara.

Pihak tentera dan polis Myanmar juga sudah mengeluarkan waran tangkap terhadap ahli politik dan aktivis terkemuka negara itu.

Sejak rampasan kuasa oleh tentera 1 Februari lalu, lebih 720 orang, termasuk kanak-kanak, terbunuh apabila askar junta melepaskan tembakan peluru hidup bagi menyuraikan tunjuk perasaan. – Agensi


Khairy tegur Nur Jazlan kata Ismail Sabri PM paling lemah UMNO ada

Ahli Parlimen Rembau Khairy Jamaluddin menegur Timbalan Pengerusi Badan Perhubungan UMNO Johor, Datuk Nur Jazlan Mohamed, yang membuat kenyataan keras terhadap Datuk Seri Ismail Sabri Yaakob.

Menurutnya Nur Jazlan tidak sepatutnya bercakap sedemikian kerana tindakan itu langsung tidak membantu UMNO untuk menampakkan parti itu bersatu padu menjelang Pilihan Raya Umum Ke-15 (PRU-15).

Bercakap kepada media selepas Majlis Perasmian Perkhidmatan Otorinolaringologi dan Makmal Tidur Kluster Negeri Sembilan di Hospital Rembau, Khairy berkata banyak saluran lain yang boleh digunakan untuk menyampaikan sesuatu pandangan, termasuk kepada presiden atau Perdana Menteri sendiri.

“Yang terbaik adalah saluran dalaman, terutama apabila ia membabitkan komen mengenai kepemimpinan parti atau negara yang sekarang diterajui oleh Perdana Menteri dari UMNO.

“Jadi, saya harap sikap daripada pemimpin UMNO harus menampakkan penyatuan yang lebih jitu. Saya dulu pun banyak komen tetapi sekarang adalah masa untuk kita bina semula parti. Kalau tidak setuju, boleh cakap dalam mesyuarat atau secara peribadi.

“Tidak perlu kita lemahkan parti kita dengan komen yang tidak konstruktif di khalayak dan media. Lebih baik kita mainkan peranan yang proaktif kepada parti dan beri tumpuan kepada usaha membela nasib rakyat,” katanya dipetik sebagai berkata.

Semalam, Nur Jazlan dilaporkan melabelkan Ismail Sabri sebagai Perdana Menteri daripada UMNO yang paling lemah dalam sejarah negara kerana didakwa tidak boleh membuat keputusan atau menegaskan kuasanya.

“Tidak pernah seorang Perdana Menteri UMNO selemah ini dalam sejarah negara. Senario yang berlaku dalam pentadbiran kerajaan ketika ini dilihat bercelaru dan mencerminkan kedudukannya yang lemah,” kata Nur Jazlan.

Mengulas lanjut, Khairy yang juga Timbalan Ketua UMNO Bahagian Rembau berkata, parti yang menampakkan imej tidak bersatu tidak diterima oleh rakyat dan ia jelas ditunjukkan pada keputusan beberapa pilihan raya negeri (PRN), baru-baru ini.

“Sangat penting untuk kita menampakkan kesatuan dalam parti sebab kalau dilihat penggal Parlimen ketika ini hanya berbaki maksimum setahun, oleh itu adalah sangat penting untuk UMNO memperlihatkan barisan yang bersatu dan kuat tanpa ada sebarang perbalahan,” katanya.

Khairy mengulas mengenai dakwaan timbulnya persepsi bahawa UMNO ketika ini mempunyai dua kem berbeza.

Terdahulu, sebuah syarikat penyelidikan risiko negara dan industri antarabangsa, Fitch Solutions berkata UMNO kini berpecah kepada dua kumpulan, selain tidak memberi jaminan gabungan Barisan Nasional (BN) akan menang mudah pada PRU-15 nanti.

Dalam laporan pada Rabu (22 Jun) firma itu berkata perpecahan melibatkan kumpulan yang menyokong Ismail Sabri, dengan penyokong bekas Perdana Menteri Datuk Seri Najib Razak serta sekutunya, termasuk Presiden UMNO Datuk Seri Dr Ahmad Zahid Hamidi.